**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Ιουλίου 2017, ημέρα Παρασκευή και ώρα 10.45΄, στην Αίθουσα Προέδρου Αθανασίου Κωνστ. Τσαλδάρη (223)**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την Ενημέρωση από τον Υπουργό Περιβάλλοντος και Ενέργειας, κ. Γεώργιο Σταθάκη, σύμφωνα με το άρθρο 36 παρ. 5 του Κ.τ.Β., για τη «ΛΑΡΚΟ Γ.Μ.Μ. Α.Ε.».

Στη συνεδρίαση παρέστησαν ο κ. Γεώργιος Σταθάκης, Υπουργός Περιβάλλοντος και Ενέργειας, οι κ.κ. Εμμανουήλ Παναγιωτάκης, Πρόεδρος και Διευθύνων Σύμβουλος του Δ.Σ. της Δ.Ε.Η. Α.Ε., Νικόλαος Αραβαντινός, Γενικός Διευθυντής Εμπορίας της Δ.Ε.Η. Α.Ε., Δημήτριος Λαμπούσης, Προϊστάμενος της Δ/νσης Μεγάλων Πελατών της Δ.Ε.Η. Α.Ε., Ευμορφία Μανιώτη, Τομεάρχης Στρατηγικών Πελατών της Δ.Ε.Η. Α.Ε., Μιχαήλ Ρένεσης, Πρόεδρος του Δ.Σ. της «ΛΑΡΚΟ Γ.Μ.Μ.Ε. Α.Ε.», Άνθιμος Ξενίδης, Διευθύνων Σύμβουλος της «ΛΑΡΚΟ Γ.Μ.Μ.Ε. Α.Ε.», Πελαγία Παπαϊωάννου, Πρόεδρος του Δ.Σ. του Σωματείου Εργαζομένων «ΛΑΡΚΟ» (‘Εδρας), Ιωάννης Φουστέρης, Γραμματέας του Δ.Σ. του Σωματείου Εργαζομένων «ΛΑΡΚΟ», Ευάγγελος Θάνος, Αντιπρόεδρος του Δ.Σ. του Σωματείου «ΛΑΡΚΟ», Ανδρέας Κορέντζελος, Εκπρόσωπος του Σωματείου Εργαζομένων «ΛΑΡΚΟ», καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Παπαφιλίππου Γιώργος, Δημαράς Γιώργος, Δρίτσας Θεόδωρος, Ζεϊμπέκ Χουσεΐν, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Κυρίτσης Γιώργος, Παπαδόπουλος Νίκος, Ριζούλης Ανδρέας, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Βεσυρόπουλος Απόστολος, Αραμπατζή Φωτεινή, Γιόγιακας Βασίλειος, Καραμανλής Αχ. Κωνσταντίνος, Σταϊκούρας Χρήστος, Κόνσολας Εμμανουήλ, Αυγενάκης Ελευθέριος, Μπούρας Αθανάσιος, Τσιάρας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Κωνσταντινόπουλος Οδυσσέας, Στεργίου Κώστας, Παφίλης Αθανάσιος, Κατσώτης Χρήστος, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης, την Ενημέρωση από τον Υπουργό Περιβάλλοντος και Ενέργειας, κ. Γεώργιο Σταθάκη, σύμφωνα με το άρθρο 36 παρ. 5 του Κ.τ.Β., για τη «ΛΑΡΚΟ Γ.Μ.Μ. Α.Ε.».

Καλώς ήλθατε στην επιτροπή μας. Αναφέρομαι στους φορείς. Πρώτα απ' όλα, στη διοίκηση της ΛΑΡΚΟ, της Δ.Ε.Η. και τους Εκπροσώπους των Εργαζομένων. Η Περιφέρεια Στερεάς Ελλάδας είχε κληθεί, αλλά σήμερα ενημερωθήκαμε ότι αδυνατεί να παραστεί.

Σήμερα, έχουμε μια συζήτηση και μια ενημέρωση από τον αρμόδιο Υπουργό Περιβάλλοντος και Ενέργειας, κ. Γεώργιο Σταθάκη, σύμφωνα με το άρθρο 36 παρ. 5 του Κ.τ.Β., για τη «ΛΑΡΚΟ Γ.Μ.Μ. Α.Ε.». Ένα ζήτημα, το οποίο δεν αφορά μόνο την κεντρική Ελλάδα. Είναι ένα ζήτημα γενικότερο και για την παραγωγική ανασυγκρότηση της χώρας.

Θα ξεκινήσουμε με την τοποθέτηση από την πλευρά του Υπουργού, κ. Γεωργίου Σταθάκη και θα ακολουθήσουν η Δ.Ε.Η., η ΛΑΡΚΟ και οι εκπρόσωποι των εργαζομένων. Στη συνέχεια θα γίνουν ερωτήσεις και τοποθετήσεις από τους Βουλευτές.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Κυρία Πρόεδρε, επί της διαδικασίας.

Ξεχάσατε βέβαια να πείτε, ότι η διαδικασία αυτή έγινε μετά από πρόταση της Δημοκρατικής Συμπαράταξης, αλλά το ξεπερνώ.

Θέλω να σας ρωτήσω το εξής: Ποιοι συμμετέχουν; Άκουσα ότι είναι η Δ.Ε.Η. εδώ, η ΛΑΡΚΟ εδώ. Είχαμε ζητήσει να είναι το ΤΑΙΠΕΔ εδώ και είχαμε ζητήσει να είναι και ο μέτοχος που έχει 39%, η Εθνική Τράπεζα. Η Εθνική Τράπεζα δεν είναι εδώ; Δεν έχει αποδεχθεί το αίτημα, να είναι στη διαδικασία;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Όχι. Η Εθνική Τράπεζα δεν είναι παρούσα.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Την καλέσαμε και δεν ήρθε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Όχι, δεν την καλέσαμε. Θέλω να είμαι ειλικρινής.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Συγγνώμη, κυρία Πρόεδρε. Κάνουμε ένα αίτημα, ως Δημοκρατική Συμπαράταξη και ζητάμε να είναι οι μέτοχοι της ΛΑΡΚΟ. Η εθνική τράπεζα έχει 39% και εσείς μου λέτε ότι αναλάβατε και είπατε να μην εκτελεστεί. Για ποιο λόγο;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας απαντώ, ότι ο αρμόδιος Υπουργός, ενημερώνει την Επιτροπή μετά από αίτημα της Δημοκρατικής Συμπαράταξης, για το θέμα της ΛΑΡΚΟ. Αυτή είναι η απάντηση.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Την Δ.Ε.Η. τότε γιατί την καλέσαμε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Γιατί υπάρχει ζήτημα με το θέμα του ενεργειακού κόστους και είναι ένα θέμα που πρέπει να συζητήσουμε γενικότερα για την ΛΑΡΚΟ. Επίσης, κλήθηκε και ο Υπουργός Οικονομικών που θα εκπροσωπούσε το θέμα του ΤΑΙΠΕΔ κ.λπ., αλλά λόγω της Ολομέλειας δεν μπορεί να είναι παρών. Μη δημιουργείτε ζήτημα. Δείτε το θετικό, ότι συζητάμε το θέμα και έγινε αποδεκτό το αίτημά σας.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Θέλετε να σας ευχαριστήσουμε που κάνατε αποδεκτό το αίτημά μας; Τι θέλετε να κάνουμε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτό, δείχνει και τη πρόθεση της Κυβέρνησης για διάλογο και τη λειτουργία της Επιτροπής μας.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Δεν μιλάω για την Κυβέρνηση. Μιλάω για εσάς. Υπάρχουν ερωτήματα, για το εάν η Εθνική Τράπεζα θα χρηματοδοτήσει την επιχείρηση ή όχι; Εάν θα συμμετέχει σε όλη αυτή τη διαδικασία και εσείς, μόνη σας, αποφασίσατε ότι αυτό δεν χρειάζεται.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δεν αποφάσισα μόνη μου. Κλήθηκε ο Υπουργός Οικονομικών, ο οποίος αδυνατεί να παραστεί λόγω της Ολομέλειας και θα εκπροσωπηθεί από τον κ. Σταθάκη. Έγινε κατανοητό αυτό;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Ο κύριος Υπουργός εκπροσωπεί την Εθνική; Πού το είδατε αυτό; Τέλος πάντων, νομίζω ότι αυτό που κάνατε είναι εντελώς απαράδεκτο εκ μέρους σας. Η Κυβέρνηση δεν έχει καμιά δουλειά σε αυτό. Εκ μέρους σας είναι εντελώς απαράδεκτο που αποφασίζετε ποιοι θα έρθουν και ποιοι δεν θα έρθουν, ενώ στην πρόσκλησή μας υπάρχουν οι μέτοχοι της ΛΑΡΚΟ και το ΤΑΙΠΕΔ, το οποίο έχει κάνει πρόταση για την ΛΑΡΚΟ και θα θέλαμε εδώ να μας απαντήσουν για τη σημερινή τριχοτόμηση, για παράδειγμα, της ΛΑΡΚΟ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, για να βάζουμε τα πράγματα στη θέση τους, η Κυβέρνηση και το Υπουργείο Οικονομικών, όπου εκεί είναι και το ΤΑΙΠΕΔ, εκπροσωπείται και θα υπάρξουν απαντήσεις και στα ερωτήματά σας. Έγινε κατανοητό; Επίσης, η Επιτροπή μας προτείνει και απευθύνεται στα αρμόδια υπουργεία, τα οποία είναι παρόντα δια του κυρίου Σταθάκη.Το λόγο έχει ο κύριος Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Κυρίες και κύριοι βουλευτές, βρισκόμαστε σήμερα σε αυτήν την Επιτροπή για να συζητήσουμε για την ΛΑΡΚΟ μετά από αίτημα της Αντιπολίτευσης και συγκεκριμένα, της Δημοκρατικής Συμπαράταξης. Η συνήθης τακτική της Αντιπολίτευσης, γενικότερα εδώ και δύο χρόνια είναι να μας κατηγορεί για έλλειψη στρατηγικού σχεδιασμού, όχι μόνο στον τομέα της ενέργειας, αλλά και για το σύνολο της πολιτικής.

Μας κατηγορούν, δηλαδή, ότι σε μόλις δύο χρόνια καταφέραμε να καταστρέψουμε την ελληνική οικονομία, να καταστρέψουμε τη Δ.Ε.Η., σήμερα την ΛΑΡΚΟ και ό,τι άλλο μπορείτε να φανταστείτε. Αυτό αφορά το πρώτο επιχείρημα περί καταστροφής της χώρας. Δεν χρειάζεται σήμερα να απαντήσω, καθώς όλοι γνωρίζουν ότι η πολιτική της Αντιπολίτευσης που κυβερνούσε για δεκαετίες, είναι αυτή που μας έφερε ως εδώ.

Έρχομαι τώρα στο δεύτερο επιχείρημα, στην έλλειψη στρατηγικού σχεδιασμού. Τα δημοσιονομικά στοιχεία και η πρόσφατη έξοδος της Ελλάδος στις αγορές νομίζω ότι απαντούν στο αν έχουμε σχεδιασμό και αν αυτός φέρνει αποτελέσματα. Χαίρομαι ιδιαίτερα για την αφορμή που μας δίνουν σήμερα οι συνάδελφοι από τη Δημοκρατική Συμπαράταξη που αιτήθηκαν της συζήτησης για την ΛΑΡΚΟ. Θα προσπαθήσω να θυμίσω μερικές από τις πρακτικές του παρελθόντος που βασικό χαρακτηριστικό είχαν την κακοδιαχείριση της ΛΑΡΚΟ και την άσκηση πολιτικής στη βάση της ψηφοθηρίας και του βολέματος ημετέρων. Ελπίζω αυτά που θα προκύψουν να βοηθήσουν τους συναδέλφους της Δημοκρατικής Συμπαράταξης σε ένα γόνιμο αναστοχασμό της στρατηγικής συνεργασίας που επιδιώκουν με τη Ν.Δ..

Ως προς τη σημασία της ΛΑΡΚΟ είναι αναμφισβήτητο γεγονός ότι η ΛΑΡΚΟ αποτελεί εθνικό κεφάλαιο και δημόσια περιουσία, καθώς αποτελεί το μοναδικό παραγωγό νικελίου στην Ε.Ε.. «Η Ελλάδα δεν χρειάζεται πετρελαιοπηγές, έχει κάτι καλύτερο, το νικέλιο», συνήθιζε να λέει ο μακαρίτης Μποδοσάκης, όταν αναφερόταν στην πάλαι ποτέ η ναυαρχίδα του ομίλου του, τη ΛΑΡΚΟ, της οποίας ήταν ιδρυτής. Η αλήθεια είναι ότι για μεγάλο χρονικό διάστημα η ΛΑΡΚΟ και το νικέλιο των δεκαετιών του 1960 και 1970 θεωρούνταν πυλώνες της ελληνικής βιομηχανίας.

Σήμερα συνεχίζει να είναι μια 100% εξωστρεφής εταιρία. Εξάγει το σύνολο της παραγωγής της και συγκαταλέγεται μεταξύ των πλέον αξιόπιστων παραγωγών στη διεθνή αγορά νικελίου. Μεταξύ των πελατών συγκαταλέγονται, φυσικά, οι μεγαλύτερες εταιρείες παραγωγής ανοξείδωτου χάλυβα στη δυτική Ευρώπη. Συνεπώς, πιστεύουμε ότι οι αναπτυξιακές δυνατότητες της ΛΑΡΚΟ είναι υπαρκτές, ιδιαίτερα λόγω της υψηλής τεχνογνωσίας που κατέχει, των υποδομών της, του λιμανιού της, των βεβαιωμένων αποθεμάτων της χώρας και, κυρίως, λόγω της τεράστιας εμπειρίας του ανθρώπινου δυναμικού της.

Για όλους τους παραπάνω λόγους, θα επαναλάβω την πάγια θέση της Κυβέρνησης, που είναι η αξιοποίηση και η διατήρηση του δημόσιου χαρακτήρα της ΛΑΡΚΟ και, προς αυτήν την κατεύθυνση, έχουμε λάβει συγκεκριμένες πρωτοβουλίες, ώστε, με συντεταγμένο τρόπο, να προχωρήσουμε στην αναδιοργάνωση της εταιρίας που θα την καταστήσει βιώσιμη και ισχυρή και θα οδηγήσει την ένταξή της στην Ελληνική Εταιρία Συμμετοχών και Περιουσίας.

Είναι αδιαμφισβήτητο ακόμη γεγονός ότι αυτή τη στιγμή η ΛΑΡΚΟ βρίσκεται σε ιδιαίτερα δυσχερή οικονομική κατάσταση, η οποία είναι αποτέλεσμα κακοδιαχείρισης, που λειτούργησε σωρευτικά για αρκετά χρόνια. Επιτρέψτε μου να ανατρέξω λίγο στο ιστορικό και να αναφέρω μερικά χρήσιμα παραδείγματα, κάνοντας σαφές ότι οι ευθύνες βρίσκονται πρωτίστως με τη Ν.Δ.. Θα ξεκινήσω δέκα χρόνια πριν, όταν πρόεδρος της ΛΑΡΚΟ ήταν ο Τσίπρας, όχι ο Αλέξης Τσίπρας. Προφανώς, πρόκειται για συνωνυμία με τον σημερινό Πρωθυπουργό του πρώην πολιτευτή Ευρυτανίας της Ν.Δ., ο οποίος έμεινε στην ιστορία της εταιρίας για την θρυλική συμφωνία με τους Κινέζους επενδυτές, που όλο έρχονταν αλλά ποτέ δεν εμφανίστηκαν.

Θα σταθώ στην περίοδο που είχαμε τις συμφωνίες hedging. Είμαστε στην εποχή όπου Διευθύνων Σύμβουλος είναι ο κύριος Θανάσουλας, ο οποίος αποφάσισε να προχωρήσει στην προπώληση των ποσοτήτων νικελίου που θα παρήγαγε η εταιρία τα επόμενα χρόνια, υπογράφοντας και τα σχετικά συμβόλαια αντιστάθμισης κινδύνου, το λεγόμενο hedging.

Με τον τρόπο αυτό εκχώρησε τα δικαιώματα πώλησης του νικελίου για το άμεσο μέλλον στη GOLDMAN SACHS εισπράττοντας σταθερό αντίτιμο. Δυστυχώς, αυτή η συμφωνία αποδείχτηκε μη ικανή να κάνει τις σωστές προβλέπεις για τη τιμή του νικελίου, με αποτέλεσμα να κινείται μέσα στη συμφωνία η τιμή στα 15.000-30.000 δολάρια, ενώ το 2006 είχε πλησιάσει τα 50.000 δολάρια και το 2007 παρέμεινε πάνω από τα 30.000 μια ατυχής συμφωνία, η οποία δημιούργησε τεράστιες ζημιές αφήνοντας αναξιοποίητο τη δυναμική του νικελίου εκείνα τα χρόνια.

Είναι κατανοητό ότι βρισκόμαστε στην περίοδο της χρηματοπιστωτικής φούσκας στην ιδέα ότι όλα τα assets οποιασδήποτε μορφής μπορούν να μετατραπούν σε χρηματοπιστωτικά προϊόντα. Η μεγάλη αυτή ζημιά, οδήγησε στην απομάκρυνση της διοίκησης στις αρχές του 2008. Νέος Πρόεδρος ανέλαβε ο κύριος Θεόδωρος Σκρέκας, μόνο που αυτή τη φορά δεν πρόκειται για απλή συνωνυμία, αλλά για τον επί σειρά ετών στέλεχος της ΝΔ, Γενικός Γραμματέας Περιφέρειας Δυτικής Μακεδονίας 1990-1993, υποψήφιος Νομάρχης Τρικάλων 1994 και από το 1996 εκλεγόταν Βουλευτής Μαγνησίας μέχρι τις εκλογές του 2007, καθώς τότε δεν εξελέγη αξιοποιήθηκε στη διοίκηση της ΛΑΡΚΟ, επανήλθε στη Βουλή το 2009 για να αποχωρήσει το 2012 όπου τον διαδέχτηκε ως Βουλευτής Τρικάλων ο γιος του ο σημερινός σκιώδης Υπουργός στον δικό μου τομέα και φίλος ο κύριος Κωνσταντίνος Σκρέκας.

Διευθύνων Σύμβουλος του κύριου Σκρέκα ήταν ο κύριος Τσουκαλάς, η εταιρεία βρισκόταν σε δύσκολη οικονομική θέση έχοντας διαθέσιμα μόλις 1.000.000 ευρώ και αδυνατώντας να πάρει πιστώσεις από τράπεζες, επειδή δεν διέθετε-το υπογραμμίζω- στρατηγικό σχέδιο ανάπτυξης. Για να αντιμετωπίσει το πρόβλημα ρευστότητας, η διοίκηση έσπασε τα συμβόλαια αντιστάθμισης κινδύνων. Ήταν ένα ακόμα μοιραίο λάθος, καθώς ήδη αρχίσει η κατρακύλα της διεθνούς τιμής. Σύντομα, η ΛΑΡΚΟ υπό την διοίκηση Σκρέκα-Τσουκαλά, βρέθηκε να παράγει με κόστος- το υπογραμμίζω-20-22.000 δολάρια ανά τόνο και να πουλά σε τιμές κάτω των 10.000 δολαρίων.

Μέσα σε λίγα χρόνια δηλαδή, οι διορισμένες από τις κυβερνήσεις της ΝΔ διοικήσεις με άμεσα πολιτικούς, κατάφεραν να χαθούν εκατοντάδες εκατομμύρια κέρδη και η ΛΑΡΚΟ να καταγράφει ετήσιες ζημιές της τάξης των 100.000.000 ευρώ. Τότε εμφανίζεται το ζήτημα των κρατικών ενισχύσεων. Που ακόμα και σήμερα δημιουργεί σοβαρά προβλήματα στη ΛΑΡΚΟ. Η διοίκηση προχωράει το 2009 σε αύξηση μετοχικού κεφαλαίου 45.000.000 ευρώ. Και συνεχίζει με μια σειρά κρατικών εγγυήσεων, στη περίοδο 2010-2014. Ως αποτέλεσμα, η εταιρεία βρέθηκε κατηγορούμενη από τη Διεύθυνση Ανταγωνισμού της Ε.Ε., η οποία ζητά την επιστροφή 135.000.000 ευρώ.

Ως αποτέλεσμα, η εταιρεία αδυνατεί σήμερα όχι μόνο να δανειστεί, αλλά και να χρηματοδοτήσει και επενδύσεις της από ευρωπαϊκούς πόρους μιας και η κατηγορία αυτή, αίρει το δικαίωμα της εταιρείας να συμμετέχει στα ΕΣΠΑ ή σε οποιαδήποτε άλλη μορφή ευρωπαϊκών πόρων. Παράλληλα, με την κακοδιαχείριση έχουμε κατηγορίες για εξυπηρετήσεις ημετέρων. Ο κύριος Σκρέκας, τοποθετείται Πρόεδρος του ΔΣ της ΛΑΡΚΟ στις 22/2/2008 με αμοιβή 7.000 ευρώ μηνιαίως, η οποία αναπροσαρμόστηκε αμέσως μετά στα 9.000 ευρώ με αναδρομική ισχύ.

Ένα μήνα αργότερα στις 2/6/2008, προσλαμβάνει τη νύφη του- δηλαδή τη γυναίκα του κυρίου Σκρέκα-κυρία Ειρήνη Kαραγκούνη-Σκρέκα. Η κυρία Σκρέκα προσλήφθηκε αμέσως ως Yποδιευθύντρια παρακάμπτοντας την ιεραρχία με τακτικές υποδοχές ύψους 4.219,35 ευρώ, ξεπερνώντας τους παλαιότερους διπλωματούχους μηχανικούς. Επιπλέον, ο κύριος Σκρέκας, στις 13/3/2008 προσλαμβάνει και τον συμπέθερό του, τον πατέρα της κυρίας Καραγκούνη-Σκρέκα ως Διευθυντή Aσφαλείας στο εργοστάσιο της Λάρυμνας με μισθό 2.700 ευρώ, ο οποίος ήταν απόστρατος ταξίαρχος της Χωροφυλακής.

Την ίδια περίοδο προσλαμβάνεται και η κόρη του Υφυπουργού Τουρισμού κυρίου Λιάσκου Βουλευτή Ευβοίας, με σκοπό τη συγγραφή της ιστορίας της ΛΑΡΚΟ, η οποία και δεν γράφτηκε ποτέ. Όλα αυτά συμβαίνουν, ενώ η εταιρεία επαναλαμβάνω καταγράφει μεγάλες ζημιές της τάξης των 100.000.000 το χρόνο. Πριν από την κρίση και την εποχή των Μνημονίων.

Η εποχή των μνημονίων αρχίζει το 2010 και μαζί της, είχαν πλήθος νόμοι, με διακηρυγμένο στόχο να μπει τάξη στον ευρύτερο δημόσιο τομέα, ανάμεσά τους ήταν και ο περίφημος νόμος για το Ενιαίο Μισθολόγιο, το Νοέμβριο του 2011. Οι νέες διοικήσεις της εταιρείας αρνήθηκαν να εφαρμόσουν τον νόμο, υποστηρίζοντας ότι δεν αφορά την εταιρία, ως αποτέλεσμα, σήμερα, εκκρεμεί έρευνα για απιστία σε βαθμό κακουργήματος για 15 στελέχη των τότε διοικήσεων, προκειμένου στο ευαίσθητο αυτό θέμα να υπάρξει μια διευκρίνιση και οριστική απόφαση.

Ως να μην έφταναν, όμως, αυτά, δεν σταμάτησαν οι πελατειακές εξυπηρετήσεις, καθώς την περίοδο 2013 - 2014, όταν ο Αναπληρωτής Υπουργός Οικονομικών ήταν ο κ. Σταϊκούρας, - ο οποίος είναι παρών, σήμερα, εδώ και ο οποίος εκλέγεται στη Φθιώτιδα -, 132 εργαζόμενοι στη ΛΑΡΚΟ παίρνουν προαγωγή, -επαναλαμβάνω, στα τέλη του 2013 – 2014- και γίνονται και 252 προσλήψεις, -το επαναλαμβάνω, 252 προσλήψεις. Στη διάθεση των πρακτικών, είναι οι σχετικοί κατάλογοι.

Όλες αυτές οι πρακτικές, σε συνδυασμό με την παρατεταμένη υποχώρηση των διεθνών τιμών σίδηρο-νικελίου, οδήγησαν στο σημερινό αδιέξοδο. Δεν είναι μόνον αυτά που έκαναν οι προηγούμενες διοικήσεις, αλλά και εκείνα που παρέλειψαν, δηλαδή, να διαμορφώσουν ένα στρατηγικό σχέδιο ανάπτυξης της εταιρίας.

Ο σχεδιασμός τους, περιορίστηκε στην τριχοτόμηση της εταιρίας και στην επίμονη προσπάθεια ιδιωτικοποίησής της, με βάση ένα προσχέδιο του Τ.Α.Ι.ΠΕ.Δ., -το υπογραμμίζω, προσχέδιο του Τ.Α.Ι.ΠΕ.Δ.-, το οποίο, οριοθετούσε τη ΛΑΡΚΟ υπό άμεση ιδιωτικοποίηση ( την είχε νούμερο 2 στη λίστα), αλλά, η ΛΑΡΚΟ, αντιμέτωπη με πάρα πολλά προβλήματα (στη συνέχεια της συζήτησης θα μπορέσουμε να τα διευκρινίσουμε), δεν προχώρησε. Τώρα είναι τελευταία στη λίστα, επί των ημερών μας.

Εμείς καλούμαστε, σήμερα, να λύσουμε, λοιπόν, μια πολύ δύσκολη εξίσωση, πάντα στο πλαίσιο του δημοκρατικού διαλόγου. Θα είμαι σαφής ότι χρειάζονται υποχωρήσεις από όλες τις πλευρές, έχοντας ως κοινό σκοπό και κοινό τόπο την αναδιοργάνωση και ισχυροποίηση της εταιρίας.

Είναι σαφές ότι στη διαδικασία σχεδιασμού ενός στρατηγικού πλάνου για την εταιρεία, κεντρικό ρόλο έχουν οι εργαζόμενοι, των οποίων τις προτάσεις, εμείς ως κυβέρνηση και βασικός μέτοχος της ΛΑΡΚΟ, αναμένουμε να συμπεριλάβουμε σε αυτό το διάλογο. Γι' αυτό, άλλωστε, έχουν γίνει και διαδοχικές επισκέψεις, προσωπικά εγώ, στο εργοστάσιο της Λάρυμνας και στο Μεταλλείο του Αγίου Ιωάννη. Ήδη, προχωρήσαμε σε συγκεκριμένες παρεμβάσεις για την επίλυση άμεσων, μακροπρόθεσμων προβλημάτων της ΛΑΡΚΟ, οι οποίες είναι τρεις οι βασικές περιοχές μακροχρόνιων δομικών προβλημάτων.

Το ένα είναι η σχέση με τη Δ.Ε.Η., μόνιμο πρόβλημα, θα σας εξηγήσω, σε ένα λεπτό. Το δεύτερο, είναι το ιδιοκτησιακό και το τρίτο είναι η διαμάχη με τη DIGICOM. Και τα τρία, κομβικά σημεία, απόλυτα σημαντικά για να επιλυθούν και να μπορέσει η εταιρεία να «σταθεί στα πόδια της».

Ξεκινάω με τη Δ.Ε.Η.. Με δική μας πρωτοβουλία και σε πολύ στενή εποικοδομητική συνεργασία με τη Δ.Ε.Η., καταφέραμε να φτάσουμε σε ένα σημείο, η Δ.Ε.Η. και η ΛΑΡΚΟ να συνάψουν συμφωνία για την τιμή του ρεύματος, το οποίο δημιούργησε μια πολύ καλή πάγια κατάσταση για τη ΛΑΡΚΟ. Ορίστηκε μια τιμή - η καλύτερη, κατά τη γνώμη μου, δυνατή και ταυτόχρονα, έγινε η διευθέτηση των παλαιών χρεών που είναι πάρα πολλά και τεράστιο ποσό, για τη σταδιακή αποπληρωμή τους, στο μέλλον, σε συνάρτηση με τη τιμή του νικελίου.

Συνεπώς, το ένα μεγάλο αγκάθι, το ένα μεγάλο θέμα, που ήταν επί 6 χρόνια σε εκκρεμότητα, διευθετήθηκε με τον καλύτερο δυνατό τρόπο, προς το συμφέρον της ΛΑΡΚΟ, και φυσικά, έχοντας πλέον μια σταθερή, ένα σταθερό πλαίσιο κοστολογίου για το ρεύμα, το οποίο, αποτελεί, όπως ξέρετε, ένα πολύ μεγάλο, το μεγαλύτερο μέρους του κόστους παραγωγής του νικελίου.

Το δεύτερο θέμα, είναι το ιδιοκτησιακό. Το ιδιοκτησιακό καθεστώς, επί πάρα πολλά χρόνια, παραμένει ασαφές, με αποτέλεσμα να υπάρχει ένα σύνθετο σύστημα, ανάμεσα στα δικαιώματα της παλαιάς και της νέας ΛΑΡΚΟ, καθώς και το ιδιοκτησιακό καθεστώς των εργοστασίων, το αν ανήκουν στο δημόσιο ή στη ΛΑΡΚΟ.

Αυτό είναι ένα περίπλοκο θέμα. Έχουμε απευθυνθεί στον Νομικό Συμβούλιο του Κράτους, είμαστε πολύ κοντά στο να βρεθεί μια λύση, η οποία να επιλύει ένα τόσο σύνθετο ιδιοκτησιακό πρόβλημα, το οποίο, όμως, και αυτό ελπίζουμε ότι πολύ σύντομα θα μπορέσουμε να το επιλύσουμε μ’ έναν πολύ συγκεκριμένο τρόπο, ο οποίος θα δώσει οριστικά λύση στο ιδιοκτησιακό, με ό,τι αυτό συνεπάγεται για τη δυνατότητα της εταιρείας να δανείζεται, μιας και αυτή τη στιγμή δεν μπορεί να δανείζεται, εφόσον τα ιδιόκτητα στοιχεία είναι αυτά, τα οποία είναι απαραίτητη προϋπόθεση για να επανέλθει σε δανεισμό.

Το τρίτο κομβικό σημείο είναι η σχέση με τη Digicom για το ζήτημα των κρατικών ενισχύσεων. Θεωρούμε ότι μέχρι τέλος του χρόνου η απόφαση που θα ληφθεί – υπάρχει ήδη μια στρατηγική από την εταιρεία στο χειρισμό αυτού του θέματος – θ’ ανοίξει το δρόμο στον να μπορεί να αναπτύξει και να αναβαθμίσει τις εγκαταστάσεις της στο αμέσως επόμενο διάστημα.

Με αυτά τα τρία θέματα κατά νου και με τις ενέργειες που κάνουμε ως κυβέρνηση προσπαθούμε να διαμορφώσουμε ένα πλαίσιο στο οποίο η εταιρεία, η οποία ετοιμάζει στρατηγικό σχέδιο, η οποία προσπαθεί να διαχειριστεί τη βραχυχρόνια κρίση τώρα, μέσα στο φθινόπωρο θα μπορεί να λάβει τις σημαντικές αποφάσεις, οι οποίες θα οδηγήσουν τη ΛΑΡΚΟ, σε ένα πολύ διαφορετικό πλαίσιο λειτουργίας.

Να υπενθυμίσω και μόνο ότι η τιμή πλέον του νικελίου κινείται κάπου ανάμεσα στα 9.000 € - 10.000 € και κάποιες στιγμές λίγο πάνω από τις 10.000 € τον τόνο, ότι η παρούσα διοίκηση στα δύο αυτά χρόνια έχει μειώσει από 14.500 σε 12.500 το κοστολόγιο, άρα γίνονται πράγματα, θα συνεχίσουν να γίνονται και μόλις τα τρία ακανθώδη θέματα λυθούν, νομίζω, εφόσον έχουμε και τις στρατηγικές αποφάσεις μπροστά μας, δημιουργούν ένα πολύ διαφορετικό πλαίσιο για τη βιωσιμότητα της ΛΑΡΚΟ.

Η θέση μας είναι απλή. Η διαδικασία διαλόγου με τη διοίκηση, τους εκπροσώπους των εργαζομένων, τους μετόχους και όλους τους εμπλεκόμενους φορείς θα διαμορφώσει το πλαίσιο μέσα στο οποίο η ΛΑΡΚΟ θα παραμείνει και να είναι βιώσιμη στο μέλλον.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε τώρα με τους εκπροσώπους της ΛΑΡΚΟ Α.Ε. Είναι παρών ο κ. Ρένεσης Πρόεδρος του Δ.Σ. και ο κ. Ξενίδης, Διευθύνων Σύμβουλος. Το λόγο έχει ο κ. Ρένεσης.

ΜΙΧΑΗΛ ΡΕΝΕΣΗΣ (Πρόεδρος του Δ.Σ. της «ΛΑΡΚΟ Γ.Μ.Μ. Α.Ε.»): Κυρίες και κύριοι Βουλευτές, ευχαριστούμε γι’ αυτή την πρόσκληση γι’ αυτή τη συζήτηση. Ήταν και δική μας επιδίωξη να προκληθεί μια τέτοιου τύπου συζήτηση για τα θέματα που αφορούν στη σημερινή κατάσταση, αλλά και στο μέλλον της μεγάλης μεταλλουργικής εταιρείας, της ΛΑΡΚΟ.

Θα είναι κοινός τόπος, αν πούμε ότι πρόκειται για τη ναυαρχίδα, όπως συχνά αναφέρεται, για την ατμομηχανή της ελληνικής βαριάς βιομηχανίας και, ιδιαιτέρως, της μεταλλουργίας. Είναι μια μεγάλη, για τα ελληνικά δεδομένα, εταιρεία, μια μεγάλη επιχείρηση καθετοποιημένη που συμμετέχει και στον πρωτογενή και στον δευτερογενή τομέα, αξιοποιεί λατεριτικά μεταλλεύματα από τα μετάλλια που έχουμε στην Εύβοια, στην Καστοριά και στον Άη Γιάννη και μεταποιεί τον λατερίτη και παράγει το σιδηρονικέλιο, που αποτελεί το κύριο συστατικό στοιχείο του ανοξείδωτου χάλυβα. Είναι καθαρά εξαγωγική εταιρεία, 100%, ότι παράγουμε το πουλάμε και το εξάγουμε.

Επίσης, θέλω σ’ αυτό το σημείο να αναφέρω ότι συχνά αναφέρεται ότι η ΛΑΡΚΟ αποτελεί μία κρατικοδίαιτη εταιρεία που, εν πάση περιπτώσει, φορτώνει το ελληνικό δημόσιο ή άλλες φορές, παρακάτω θα πω και γι’ έναν άλλο χαρακτηρισμό που συνήθως αποδίδεται, ότι είμαστε μπαταξήδες, δεν πληρώνουμε κ.λπ. κ.λπ..

Ας αναφερθώ τώρα, καταρχήν, στο πρώτο. Η ΛΑΡΚΟ δεν είναι κρατικοδίαιτη εταιρεία. Αντιθέτως, συνεισφέρει στα δημόσια έσοδα με 30 εκατ. € περίπου το χρόνο, δηλαδή αυτό είναι το ποσό, το οποίο το πληρώνει όλα τα χρόνια και όταν η τιμή είναι χαμηλά η ΛΑΡΚΟ συνεισφέρει τα δημόσια έσοδα με 30 εκατ. € και πάνω απ' αυτά το χρόνο. Είναι από τις παραχωρήσεις, από τους φόρους και από τις ασφαλιστικές εισφορές.

Επίσης, ενέχεται η ΛΑΡΚΟ, όπως αναφέρθηκε προηγουμένως, για κρατικές ενισχύσεις, εμείς επιμένουμε να τις λέμε εργαζόμενες κρατικές ενισχύσεις, θεωρούμε ότι δεν ήταν κρατικές ενισχύσεις. Η αύξηση, η οποία έγινε τα προηγούμενα χρόνια του μετοχικού κεφαλαίου κατά 45 εκατ., μετείχαν οι δύο όπου από τους τρεις μετόχους, δηλαδή, το Ελληνικό Δημόσιο και σε μικρότερο βαθμό, η Εθνική. Η Δ.Ε.Η. δεν μετείχε σε αυτήν την αύξηση του μετοχικού κεφαλαίου και επίσης, το άλλος τέλος, στο οποίο αναφέρονται οι αιτιάσεις της Digicom για τις κρατικές ενισχύσεις, είναι οι εγγυήσεις, είναι οι εγγυητικές εκ μέρους του Ελληνικού Δημοσίου για δάνεια, τα οποία έχει πάρει κατά καιρούς η ΛΑΡΚΟ.

Αυτό το σκέλος, εμείς το θεωρούμε ότι πάλι δεν συνιστούσαν κρατικές ενισχύσεις και επίσης οφείλουμε να αναφερθούμε ότι από αυτά τα δάνεια, τα οποία είναι σε σύνολο 90,6 εκατομμυρίων ευρώ, το μεγαλύτερο μέρος των δανείων αυτών έχει αποπληρωθεί και οι εγγυήσεις αυτές έχουν επιστραφεί, μάλιστα, η μια εγγύηση αφορούσε και δάνειο, το οποίο δόθηκε και στην παλιά ΛΑΡΚΟ, για την οποία θα αναφερθώ λίγο πιο κάτω.

Εν πάση περιπτώσει, είμαστε σε μια διαδικασία με τα Ευρωπαϊκά Δικαστήρια, από πλευράς της ΛΑΡΚΟ, όπου έχουμε προσβάλει αυτές τις αιτιάσεις και είμαστε, δεν ξέρουμε ακόμη, να προδικάσουμε το αποτέλεσμα γιατί βρισκόμαστε εν διαδικασία, όμως από στις 17 Ιανουαρίου που ακολουθήθηκε, φαίνεται πως με τους δικηγόρους και τους ανθρώπους που έχουμε, κάτι διακρίνεται και δεν θα το αφήσουν αυτό το θέμα, γιατί το θεωρούμε πάρα πολύ σημαντικό.

Αναφέρθηκα για την παλαιά ΛΑΡΚΟ, ένα από τα δομικά προβλήματα, αυτά τα διαρθρωτικά, όπως ανέφερε και ο κ. Υπουργός, είναι και αυτό το θέμα της παλιάς ΛΑΡΚΟ. Η παλαιά ΛΑΡΚΟ είναι μία εταιρία ανύπαρκτη, όπου δεν λειτουργεί, δεν έχει χώρους, δεν έχει υπαλλήλους, δεν έχει τίποτα, απλά έχει έναν εκκαθαριστή και ένα δικηγόρο, οι οποίοι επί 27 χρόνια εκκαθαρίζουν την παλιά ΛΑΡΚΟ, αλλά δεν έχει εκκαθαριστεί ακόμα. Ίσως και σε αυτό το σημείο η Πολιτεία να μεριμνήσει, ούτως ώστε να εκκαθαριστεί αυτή η παλαιά ΛΑΡΚΟ, όπου είναι μια εταιρεία φάντασμα και η οποία όμως εγείρει αξιώσεις μονίμως, έναντι της νέας ΛΑΡΚΟ, που προσημειώνει τα ακίνητα της εταιρίας και έχουμε πολύ μεγάλο πρόβλημα με αυτήν την υπόθεση.

Ένα άλλο στοιχείο, το οποίο θα ήθελα να αναφέρω είναι ότι η ΛΑΡΚΟ είναι μια καθαρά εξαγωγική εταιρία, συμμετέχει στο ισοζύγιο πληρωμών με 300 εκατ. ετησίως. Χρέη μεγάλα η ΛΑΡΚΟ αυτή τη στιγμή δεν έχει προς διάφορες κατευθύνσεις και θέλω να ανατρέψω αυτό το οποίο λέγεται κατά καιρούς, ότι είμαστε «μπαταχτσήδες». Πληρώνονται. Ένα πρόβλημα μεγάλο είχαμε με την Δ.Ε.Η., ελπίζουμε όμως ότι από εδώ και εμπρός αυτό το θέμα να μπορέσουμε να το αντιμετωπίσουμε. Κάναμε μια συμφωνία με τη Δ.Ε.Η., η οποία ήταν μια δύσκολη συμφωνία, οφείλω να ομολογήσω, είναι και η πλευρά της Δ.Ε.Η. εδώ, την πήγαμε για πολύ καιρό, δεν ήταν από τα εύκολα θέματα που είχαμε να αντιμετωπίσουμε, αλλά το κόστος της ηλεκτρικής ενέργειας με την υπέρ-μεταλλουργία την οποία δουλεύουμε, είναι πάνω από το 30% του συνολικού κόστους.

Ήταν, της ΛΑΡΚΟ και ευελπιστούμε ότι σήμερα θα μπουν και τα πρώτα τρία εκατομμύρια ευρώ, τα οποία επιτέλους συμφωνήσαμε μέχρι το τέλος, ότι θα μπαίνουν μηνιαίως. Αυτό, όσον αφορά την ηλεκτρική ενέργεια, ένα πολύ μεγάλο αγκάθι, βεβαίως μέσα στη συμφωνία με την Δ.Ε.Η. προβλέπονται και άλλα, γιατί είναι και τα συσσωρευμένα χρέη, γιατί η ΛΑΡΚΟ, οφείλω να σας πω ότι δεν έχει προς άλλους, προς τρίτους χρέη, παρά μόνο το κύριο μέρος που είναι προς τη Δ.Ε.Η..

Βεβαίως, μέσα στη συμφωνία με τη Δ.Ε.Η. Α.Ε. προβλέπονται και άλλα, διότι είναι και τα συσσωρευμένα χρέη. Η ΛΑΡΚΟ Γ.Μ.Μ. Α.Ε. οφείλω να σας πω ότι δεν έχει προς τρίτους χρέη, παρά μόνο το κύριο μέρος είναι προς τη Δ.Ε.Η. Α.Ε.. Μέσα στη συμφωνία –δεν είναι της παρούσης να την αναλύσουμε- υπάρχουν προβλέψεις στο τι θα γίνει με τα συσσωρευμένα χρέη. Επίσης, και εμείς διαθέτουμε ένα λιγνιτωρυχείο στα Σέρβια του νομού Κοζάνης, που και από εκεί, επίσης, δίνουμε λιγνίτη στη Δ.Ε.Η. Α.Ε..

Ένα μεγάλο θέμα που αντιμετωπίζει αυτή τη στιγμή η ΛΑΡΚΟ Γ.Μ.Μ. Α.Ε. είναι το θέμα της χαμηλής τιμής του νικελίου. Η τιμή του νικελίου προσδιορίζεται από το Χρηματιστήριο Μετάλλων του Λονδίνου (London Metal Exchange (LME)). Σε αυτήν δεν μπορούμε να επέμβουμε και να την επηρεάσουμε, οπότε κινηθήκαμε προς την αντίθετη κατεύθυνση, προς την κατεύθυνση της περιστολής δαπανών. Επίσης, ειπώθηκε και προηγουμένως από τον κ. Υπουργό, ότι μειώσαμε αρκετά το κόστος παραγωγής. Ακόμα αν συμπεριλάβουμε στη μείωση του κόστους παραγωγής και τη συμφωνία που έχουμε υπογράψει με τη Δ.Ε.Η. Α.Ε. διαμορφώθηκε στο τέλος του προηγούμενου χρόνου γύρω στα 11,2 ο τόνος. Εκεί διαμορφώθηκε το κόστος παραγωγής. Αυτή η προσπάθεια συνεχίζεται. Δεν μπορείς να πεις ότι έκανες πέντε πράγματα και σταματάμε εκεί. Συνεχίζεται αυτή η προσπάθεια.

Επαναλαμβάνω ότι εκείνο που μας προβληματίζει, ιδιαιτέρως, είναι η παρατεταμένη και χαμηλή τιμή του νικελίου. Προς αυτήν την κατεύθυνση έχουμε επεξεργαστεί διάφορα σενάρια. Είμαστε και σε συζήτηση και με τα Σωματεία και είναι ορισμένα θέματα, τα οποία είναι ιδιαιτέρως ευαίσθητα. Επίσης, αυτή τη στιγμή ολοκληρώθηκε το επιχειρησιακό σχέδιο 2016-2018 (business plan). Παράλληλα, ένας μεγάλος οίκος η Oliver Wyman επεξεργάζεται το στρατηγικό σχέδιο της ΛΑΡΚΟ Γ.Μ.Μ. Α.Ε..

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιωτάκης.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος του Δ.Σ. της Δ.Ε.Η. Α.Ε.): Κύριε Υπουργέ, κυρία Πρόεδρε, κυρίες και κύριοι βουλευτές, κύριοι της ΛΑΡΚΟ Γ.Μ.Μ. Α.Ε. για τη Δ.Ε.Η. Α.Ε. το πρόβλημα της ΛΑΡΚΟ Γ.Μ.Μ. Α.Ε. ήταν ένα πολύ σημαντικό πρόβλημα και παραμένει, διότι η ΛΑΡΚΟ Γ.Μ.Μ. Α.Ε. είναι ο δεύτερος μεγαλύτερος πελάτης της επιχείρησης. Αρκεί να πούμε ότι η κατανάλωσή της είναι σαν το 40% της Κρήτης ή περίπου σαν όλα τα νησιά του Αιγαίου. Εδώ και πάρα πολλά χρόνια υπάρχουν προβλήματα χρεών προς την επιχείρηση. Υπήρχαν διαρκώς διενέξεις.

Προσωπικά βρήκα απόφαση διακοπής της ηλεκτροδότησης της ΛΑΡΚΟ Γ.Μ.Μ. Α.Ε., η οποία, μάλιστα, είχε επικυρωθεί και από το δικαστήριο. Δηλαδή, είχε προσφύγει η ΛΑΡΚΟ Γ.Μ.Μ. Α.Ε. εναντίον αυτής της απόφασης, αλλά το έχασε. Επομένως, είμαστε υποχρεωμένοι ως διοίκηση να την εφαρμόσουμε, διότι αλλιώς θα πηγαίναμε για απιστία. Μας απασχόλησε πάρα πολλές φορές το διοικητικό συμβούλιο. Επιλέξαμε την οδό της εξάντλησης της συνεννόησης και της εξάντλησης των περιθωρίων εκ μέρους μας. Είδαμε και αντιμετωπίζουμε την ΛΑΡΚΟ Γ.Μ.Μ. Α.Ε. με τριπλή ιδιότητα.

Πρώτον, σαν ένα μεγάλο πελάτη και, βέβαια, το μεγαλύτερο οφειλέτη μας. Δεύτερον, σαν ιδιοκτήτες ΛΑΡΚΟ Γ.Μ.Μ. Α.Ε., διότι έχουμε λίγο πάνω από το 11,5% και, άρα, μας ενδιαφέρει. Και τρίτον, βέβαια, δεν μπορούμε να παραβλέψουμε το γεγονός της σημασίας αυτής της βιομηχανίας για την εθνική οικονομία για την απασχόληση και για τη χώρα μας. Έτσι, λοιπόν, σε συνεννόηση με τη διοίκηση της ΛΑΡΚΟ Γ.Μ.Μ. Α.Ε. προσφύγαμε στη διαιτησία του αστικού κώδικα για να διευθετηθεί μια διαφορά στην τιμολόγηση από το 2010 μέχρι το 2013, γιατί δεν υπήρχε σύμβαση τότε, και η διαιτησία εξέδωσε την απόφασή της.

Δεύτερον, μετά από πολύ προβληματισμό και συζητήσεις με την παρούσα Διοίκηση και διαπραγματεύσεις καταλήξαμε σε μια σύμβαση συνολικής συμφωνίας –όπως ανέφερε και ο κ. Υπουργός- με την οποία αφενός μεν καθορίστηκαν οι νέοι όροι τιμολόγησης ΛΑΡΚΟ Γ.Μ.Μ. Α.Ε. και αφετέρου τέθηκαν οι βάσεις για τη διευθέτηση των παλαιοτέρων οφειλών.

Φυσικά, έχουμε πολύ δρόμο ακόμα να διανύσουμε και πολλή δουλειά να κάνουμε πάνω σ' αυτό. Θα πω τις Γενικές Αρχές που διέπουν αυτή τη συμφωνία. Πρώτον, ελαχιστοποιήθηκε η τιμή βάσης στα 37,3 € ανά Μεγαβατώρα.

Δεύτερον, συνδέθηκε η τιμή αυτή, με την τιμή του νικελίου και μάλιστα, θα αρχίσει να αναπροσαρμόζεται αυτή η τιμή της ηλεκτρικής ενέργειας, όταν η τιμή του νικελίου στο Χρηματιστήριο Μετάλλων του Λονδίνου, όπως είπε ο κ. Ρένεσης, ξεπεράσει τα 14.000 € ανά τόνο. Τι σημαίνει αυτό; Σημαίνει ότι η ΛΑΡΚΟ θα είναι κερδοφόρα και ένα μέρος των κερδών θα το δίνει στην αύξηση της τιμής της ηλεκτρικής ενέργειας, ώστε και η Δ.Ε.Η. να μειώνει τις απώλειές της.

Τρίτον, διευθετήσαμε τα χρέη συναρτήσει της δυνατότητας της ΛΑΡΚΟ για την διευθέτηση τους. Μάλιστα, την πρώτη περίοδο για μέχρι το Σεπτέμβριο, καθορίσαμε ότι η οφειλή της ΛΑΡΚΟ προς τη Δ.Ε.Η. θα είναι 3 εκατ. € που υπολείπεται της οφειλής που προκύπτει από τη συνολική κατανάλωση της ΛΑΡΚΟ, ώστε να μπορεί προσδοκώντας ότι θα αυξηθεί λίγο η τιμή του νικελίου και σε συνδυασμό με τα μέτρα μείωσης του κόστους παραγωγής, ότι ΛΑΡΚΟ θα μπορεί να ανταποκριθεί.

Συγκεκριμένα, για τα χρέη, τα οποία δημιουργήθηκαν μετά την 1/1/2016 θα αρχίσει η αποπληρωμή τους μετά το 2019 και μάλιστα, σε 48 δόσεις. Υπάρχει, μάλιστα, η ρήτρα ότι εάν η τιμή του νικελίου ξεπεράσει τις 18.000 €, τότε η αποπληρωμή αυτών των χρεών θα γίνει σε 36 δόσεις, μειώνεται, δηλαδή. Η ΛΑΡΚΟ θα μειώσει τα χρέη της προς την Δ.Ε.Η. πιο σύντομα.

Τα χρέη που δημιουργήθηκαν από την 1/1/2017 μέχρι σήμερα, όπως σας είπα υπάρχει διαφορά μεταξύ αυτών που οφείλει να μας δίνει η ΛΑΡΚΟ τα 3 εκατ. €, που είπε ο κ. Ρένεσης, και της συνολικής τιμής, αυτά θα αποσβεστούν σταδιακά, από τον ερχόμενο Σεπτέμβρη.

Τέλος, για τα παλαιότερα χρέη, τα οποία είχαν συσσωρευτεί από το 2010 μέχρι και τέλος του 2015, υπάρχει ρήτρα στη συμφωνία μας, ότι θα γίνει νέα συμφωνία για την αποπληρωμή τους συναρτήσει του στρατηγικού σχεδίου για την ανάπτυξη της ΛΑΡΚΟ. Ένα από τα ζητήματα που θα διευθετούνται τότε θα είναι και η αποπληρωμή των χρεών της Δ.Ε.Η..

Επειδή προφανώς, θα υπάρχει ερώτημα, να ξεκαθαρίσουμε σήμερα, μετά από όλες αυτές τις διευθετήσεις που έχουν γίνει, τα συνολικά χρέη της ΛΑΡΚΟ προς τη Δ.Ε.Η. είναι συνολικά της τάξεως των 243 εκατ. €. Τα παλαιότερα χρέη, αυτά που είναι μέχρι τις 31/12/2015 είναι 178 εκατ. €, αυτά είναι που θα διευθετηθούν σε συνάρτηση του στρατηγικού σχεδίου.

Τέλος, θα ήθελα να πω κάποια σκέψη, δεν είναι απόφασή μας, αλλά είναι κάποια σκέψη μας, ως μέτοχοι. Επειδή ρωτήθηκα επανειλημμένα στη Γενική Συνέλευση κι από μετόχους με κριτική διάθεση, ότι η τιμή που δώσαμε και οι όροι είναι πάρα πολύ ευνοϊκοί, η απάντησή μας είναι ακριβώς στον τρόπο που αντιμετωπίζουμε την ΛΑΡΚΟ, όπως είπα στην αρχή. Δηλαδή, εμείς την αντιμετωπίζουμε την ΛΑΡΚΟ επιχειρηματικά- και μόνο έτσι θα την αντιμετωπίσουμε, επιχειρηματικά- μας συμφέρει να διασωθεί η ΛΑΡΚΟ για να πάρουμε τα χρέη που μας χρωστάει. Εάν η ΛΑΡΚΟ υποστεί «πλήγμα» δεν θα πάρουμε και αυτά τα χρέη και η Δ.Ε.Η. δεν θα κερδίσει τίποτα.

Πέραν των άλλων πλευρών, όπως είπα, της οικονομικής διάστασης και της ιδιότητας μας, ως ιδιοκτήτη της ΛΑΡΚΟ, θα έλεγα ότι εάν υπάρξει -και πιστεύω, όπως με έχει διαβεβαιώσει η διοίκηση της- ένα αξιόπιστο σχέδιο διάσωσης και ανάπτυξης της ΛΑΡΚΟ, τότε η Δ.Ε.Η., ως μέτοχος, θα συζητήσει τη συμμετοχή της και τη στήριξη αυτού του σχεδίου. Αυτή είναι η δική μου σκέψη, την οποία βέβαια θα τη θέσω και στα όργανα του Δ.Σ. και πάντοτε σε συνεννόηση με το βασικό μας μέτοχο.

Είναι δύσκολη η κατάσταση -είναι γεγονός- συμφωνώ με αυτό που είπε και ο Υπουργός ότι όλες οι πλευρές θα πρέπει να συμβάλουμε όσο μπορούμε για τη διάσωση αυτής της βιομηχανίας. Ας διατηρήσουμε την αισιοδοξία μας. Είμαστε ίσως στα ιστορικά χαμηλά της τιμής του νικελίου και μάλιστα για παρατεταμένο χρονικό διάστημα. Το νικέλιο εξακολουθεί να έχει μεγάλη χρησιμότητα και η ΛΑΡΚΟ παράγει νικέλιο συγκεκριμένων θετικών χαρακτηριστικών και πιστεύω ότι μπορούμε να διατηρούμε μια συγκρατημένη αισιοδοξία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε και κλείνουμε τώρα με τους εκπροσώπους του Σωματείου Εργαζομένων της ΛΑΡΚΟ. Το λόγο έχει ο κ. Κορέντζελος.

ΑΝΔΡΕΑΣ ΚΟΡΕΝΤΖΕΛΟΣ (Εκπρόσωπος του Σωματείου Εργαζομένων «ΛΑΡΚΟ»): Κυρία Πρόεδρε, κατ’ αρχήν, ευχαριστούμε τη Δημοκρατική Συμπαράταξη για την πρωτοβουλία που πήρε για να συμμετάσχουμε και εμείς οι εργαζόμενοι στην Επιτροπή σήμερα, για να πούμε ορισμένα πράγματα και τον Υπουργό κ. Σταθάκη, με τον οποίον έχουμε βρεθεί πάρα πολλές φορές και θα ξεκινήσω ακριβώς όπως ξεκίνησε και ο κ. Σταθάκης.

Επειδή καταλαβαίνω σήμερα εδώ ότι γίνεται μια αναδρομή σε ιστορικά γεγονότα στην εταιρία, χωρίς να δίνεται λύση στο πρόβλημα που υπάρχει αυτή τη στιγμή, παρ’ όλο που χθες είδαμε και τον Πρωθυπουργό της χώρας - θα σας πω στη συνέχεια- για την εταιρία πιστεύω ότι δεν θα δοθεί λύση και επειδή το θέμα είναι καθαρά πολιτικό πλέον, για εμάς τους εργαζόμενους, αυτή τη στιγμή μόνον η Κυβέρνηση μπορεί να βοηθήσει την εταιρεία που λέγεται ΛΑΡΚΟ.

Κάνοντας μια αναδρομή στο παρελθόν, εμείς δεν θα πούμε ούτε κακοδιαχείριση, ούτε τίποτα. Την ευθύνη την έχει η εκάστοτε κυβέρνηση που κυβερνά τη χώρα. Έχω, όμως, να πω το εξής. Αν ήξερα πραγματικά ότι ο κ. Υπουργός θα στεκόταν σήμερα στα γεγονότα των 252 προσλήψεων ή των αναβαθμίσεων επί κυβέρνησης Σαμαρά, θα μπορούσα να φέρω ένα φάκελο αυτή τη στιγμή που έχουμε στα χέρια μας ως εργαζόμενοι, τις τελευταίες αναβαθμίσεις που έχει κάνει η σημερινή διοίκηση της εταιρίας και είναι παρών εδώ, πόσοι είναι και ποιον χώρο εκπροσωπούν. Όπως, μπορώ να δηλώσω εδώ υπεύθυνα, γιατί πολλοί μπορεί να έχετε καταλάβει σε ποιο χώρο ανήκω, ότι ο κ. Σταϊκούρας, ο συντοπίτης μου, δεν είχε καμία σχέση στις προσλήψεις και θα σας πω πώς έγιναν οι 252 προσλήψεις.

Κατ’ αρχήν υπάρχει απόφαση του Δ.Σ. της εταιρίας, της διοίκησης Μπομπή τότε, με όλο το Δ.Σ. και όταν στήθηκαν οι 252 προσλήψεις, έγιναν με τα στελέχη της εταιρίας, τους διευθυντές και παρών ήμουν εγώ, ο Πρόεδρος του Σωματείου. Αλλά, απ' ό,τι καταλαβαίνω οι 252 προσλήψεις και το εργατικό δυναμικό της ΛΑΡΚΟ που αυτή τη στιγμή δουλεύει με δουλεμπόριο και δεν μπορεί καμία διοίκηση να καταλάβει τι είναι δουλεμπόριο –μισθοί πείνας αυτή τη στιγμή- γιατί έχουμε τα παιδιά που είναι στην μηχανολογική συντήρηση και αμείβονται πιο κάτω το κανονικό και το βάζουμε ζήτημα όπου πάμε, όπως και στην κυρία Αχτσιόγλου το βάλαμε, δεν μπορεί εν έτει 2017 να έχουμε 100 εργαζομένους, οι οποίοι παίρνουν 600 και 700 ευρώ και προσφέρουν τα πάντα στην εταιρεία αυτή τη στιγμή. Και στο business plan που στήθηκε –το πρώτο business plan, γιατί υπήρξα και μέλος του Δ.Σ. της εταιρίας 13 μήνες- να φαίνονται οι 252 προσλήψεις εργαζομένων ότι είναι κόστος.

Αν πραγματικά, αυτή τη στιγμή οι εργαζόμενοι στην εταιρεία είναι κόστος, εμείς σε ποιο διάλογο συζητήσεων να μπούμε να βοηθήσουμε ή τη διοίκηση της εταιρείας ή τους παρευρισκόμενους. Εμείς ως εργαζόμενοι σήμερα ήρθαμε να ακούσουμε εδώ. Το ότι θα καταθέσουμε κάποιες προτάσεις θα τις καταθέσουμε. Οι προτάσεις που έχουμε ως εργαζόμενοι είναι οι εξής: Οι αποφάσεις των Γενικών Συνελεύσεων είναι ξεκάθαρες, δεν πρόκειται να ιδιωτικοποιηθεί η εταιρεία. Αυτές είναι οι αποφάσεις των εργαζομένων. Από όσα έχουμε ακούσει όμως δεν υπάρχει εξεύρεση λύσεων, όλοι το φέρνουμε γύρω γύρω και κρυβόμαστε πίσω από το δάχτυλο. Που θα «πέσουν» κεφάλαια; Μπορεί να μας πει κάποιος ότι θα μπορούμε να απορροφήσουμε κεφάλαια από κάπου και να τα «ρίξουμε» στην εταιρεία αυτή τη στιγμή για να βοηθήσουμε, εγώ σας λέω δεν υπάρχει. Να είμαστε ξεκάθαροι μεταξύ μας.

Εγώ από τον πρωθυπουργό ζήτησα μόνο να μεταφέρουμε το τιμολόγιο της ΔΕΗ πιο πίσω για να κάνουμε ταμείο, μήπως ανακάμψει το νικέλιο. Η ΔΕΗ καλά κάνει και ζητάει τα λεφτά της. Εμείς που θα τα βρούμε. Το αποδέχεται η ελληνική κυβέρνηση αυτό το πράγμα; Από πού μπορούμε να εξοικονομήσουμε πόρους; Όσες δαπάνες και να κόψουμε αυτή τη στιγμή δεν μπορούμε να κάνουμε τίποτα έτσι πιστεύω εγώ ως εργαζόμενος γιατί δουλεύω στην εταιρεία 30 χρόνια, δεν είμαι ούτε 1 χρόνο ούτε 2, και μπορούμε να κάνουμε όσες αναδρομές θέλουμε.

Θέλω να ρωτήσω επειδή μιλήσατε για όλους αυτούς τους πολιτικούς που έχουν συμβάλλει στην εταιρεία και έχουν φέρει τους δικούς τους ανθρώπους. Ο κ. Ξενίδης έχει δικό του άνθρωπο, ειδικό σύμβουλο στην εταιρεία και πως αμείβεται, επειδή τα λέμε όλα εδώ. Μπορεί να μας απαντήσει η διοίκηση της εταιρείας; Όπως δεσμεύομαι να σας φέρω το φάκελο να δείτε τι αναβαθμίσεις έχουν γίνει το τελευταίο διάστημα στην εταιρεία. Σαν εργαζόμενοι πρώτη φορά συμμετέχουμε σε αυτό το πράγμα. Δεν ξέρω ποια είναι η αμοιβή 2.700, 3.000 πάντως αμείβεται. Τόσο εμείς δεν αμειβόμαστε, αυτή είναι η ιστορία. Το ότι υπάρχουν συνταξιούχοι στην εταιρεία που παίρνουν την σύνταξή τους γιατί εκμεταλλεύονται ένα νόμο του κράτους και παίρνουν και το μισθό της εταιρείας, αυτό δεν είναι κόστος για την εταιρεία; Εμείς ως εργαζόμενοι δεν θέλουμε να μπούμε σε ένα διάλογο κουτσομπολιού ή οτιδήποτε άλλο, αλλά να καθίσουμε κάτω να βρούμε λύσεις που θα αποφέρουν καρπούς για την εταιρεία.

Απλώς σήμερα, επειδή συμμετέχουμε σε αυτή την Επιτροπή, που καλώς έγινε ήρθαμε να ακούσουμε και να ξεκαθαρίσουμε τις θέσεις μας, ως εργαζόμενοι δεν πρόκειται να δωρίσουμε την εταιρεία σε κανέναν επίδοξο αγοραστή και δεν θα αντέξουμε άλλο να δουλεύουν οι συνάδελφοί μας με μισθούς πείνας. Από το Σεπτέμβριο μήνα και μετά θα πάρουμε και άλλες αποφάσεις.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γκιώνης.

ΑΓΓΕΛΟΣ ΓΚΙΩΝΗΣ (Εκπρόσωπος του Σωματείου Εργαζομένων «ΛΑΡΚΟ»): Μία διευκρίνιση για τους 252 που προσλάβαμε το 2014 ήταν εργαζόμενοι που ήδη εργάζονταν σε εταιρεία στο σκλαβοπάζαρο και ο καθένας από αυτούς είχε 10 με 12 χρόνια προϋπηρεσία, δεν επιβάρυναν οικονομικά περαιτέρω την εταιρεία οι 252 όταν προσλήφθηκαν το 2014 και όσοι ήταν στην παραγωγή ήταν όλοι μόνιμοι. Ούτε με κομματικά κριτήρια έγιναν, ούτε με άλλα κριτήρια. Όσοι ήταν έγιναν μόνιμοι και δεν επιβάρυναν παραπάνω το κόστος και μάλιστα, στο διοικητικό συμβούλιο βγήκε ένα μικρό κόστος βέβαια, ότι κερδίσαμε από την αμοιβή του εργολάβου, κύρει Σταθάκη και όλες οι προαγωγές, οι 135 που είπατε δεν έχει 135 δεξιούς, δυστυχώς το εργοστάσιο για να πάρουν μόνο οι δεξιοί προαγωγή με το υπονοούμενο που αφήσατε. Αυτό βέβαια είναι κουτσομπολιό και δεν περιμέναμε να μπούμε σε αυτό.

Εδώ εμείς ήρθαμε σήμερα για να βρούμε λύση, για να βρει η πολιτεία λύση μαζί με τη διοίκηση και δεν θέλω να πούμε ποιος έφερε ποιόν, αν είναι συνεργάτης τους στην προηγούμενη δουλειά, αν είναι συμπέθερος, αν είναι ξάδερφος. Αυτά ανήκουν στο παρελθόν και δεν πρέπει να μείνουμε εκεί. Πρέπει στο παρόν να δώσουμε λύση. Βλέπουμε πρόθεση από όλα τα κόμματα να δοθεί μία λύση, άρα πρέπει όλοι σοβαρά να καθίσουμε να συζητήσουμε πως θα βγούμε από το αδιέξοδο. Αλίμονο τώρα που λέτε ότι άρχισε η ανάπτυξη χάσουμε την μεγαλύτερη εταιρεία μεταλλουργίας που έχουμε στην Ελλάδα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. ολοκληρώθηκε η τοποθέτηση από φορείς από τον Υπουργό, από τη ΔΕΗ και από τη διοίκηση και από τους εργαζόμενους, παρακαλώ τους βουλευτές και τις βουλευτίνες όποιος θέλει να τοποθετηθεί.

Όχι. Στη διαδικασία αυτή δεν έχει να κάνει με κόμματα. Θέλετε με τη σειρά των κομμάτων; Εντάξει. Δεν προβλέπεται από τον Κανονισμό, απλά προσέξτε κάτι. Σήμερα συζητάμε ένα σοβαρό θέμα, το είπαμε και αρχικά, ότι αφορά πέραν της κεντρικής Ελλάδας συνολικά την παραγωγική ανασυγκρότηση, αλλά κυρίες και κύριοι βουλευτές, επειδή στην αρχή της συνεδρίασης υπήρξε μια ένταση, θα ήθελα, να διευκρινίσω κάποια πράγματα.

Επειδή λειτουργούμε πάντα με βάση τον Κανονισμό της Βουλής, που είναι το «Ευαγγέλιο». Η σημερινή συνεδρίαση έγινε και έχει θέμα: Ενημέρωση από τον Υπουργό Περιβάλλοντος κύριο Σταθάκη, με βάση το άρθρο 36 παρ. 5 του Κανονισμού της Βουλής.

Επειδή ελέχθη, όντως, υπήρχε μια επιστολή, την οποία παρέλαβα στις 14 Ιουλίου από πέντε βουλευτές της Δημοκρατικής Συμπαράταξης για τη σύγκληση της Επιτροπής. Θα ήθελα, να πω ότι για να είναι υποχρεωτική η σύγκληση της Επιτροπής με βάση υπογραφές, πρέπει να είναι το ένα τρίτο της Επιτροπής.

Εν τούτοις όμως –εδώ μιλάμε για πέντε βουλευτές- έγινε αποδεκτό και από μένα σαν Πρόεδρο της Επιτροπής και από το Υπουργείο, η σύγκληση της εν λόγω Επιτροπής. Οπότε, ας μην λέμε πράγματα μόνο και μόνο -επιτρέψτε μου την έκφραση - για εντυπωσιασμό.

Ας κάνουμε μια ουσιαστική συζήτηση. Ο κάθε βουλευτής και βουλευτίνα θα έχει πέντε λεπτά για να τοποθετηθεί.

Αφού θέλετε, να πάμε με βάση τα κόμματα, παρόλο που δεν προβλέπεται αυτού του είδους συνεδριάσεις, το θέλει η Επιτροπή, έτσι θα γίνει καλά.

Ποιος θα τοποθετηθεί από το ΣΥΡΙΖΑ; Ο κ. Καραναστάσης.

Το λόγο έχει ο κ. Καραναστάσης, για πέντε λεπτά.

ΑΠΟΣΤΟΛΟΣ ΚΑΡΑΝΑΣΤΑΣΗΣ: Κυρία Πρόεδρε, νομίζω, ότι η σημερινή συζήτηση έρχεται να αναδείξει ένα μεγάλο θέμα, το οποίο ταλαιπωρεί τη μεταλλουργία - θα μπορούσαμε να πούμε- της χώρας μας εδώ και πολλά χρόνια.

Νομίζω, ότι πρέπει να αναστοχαστούμε λίγο, το τι είχε γίνει και παλαιότερα, για να μπορέσουμε να κάνουμε και μια προβολή από το παρελθόν στο μέλλον για να μπορέσουμε να έχουμε και μια εικόνα, του τι έχει γίνει, αλλά και να μπορέσουμε να ξέρουμε ποιες είναι εκείνες οι προτάσεις, τις οποίες πρέπει να πάρουμε και πώς πρέπει να τις αντιμετωπίσουμε.

Πρέπει να κατανοήσουμε και νομίζω ότι κανείς δεν αμφισβητεί ότι η εταιρεία αυτή πρέπει να σωθεί. Με βασικό κεντρικό ρόλο στους εργαζόμενους είναι βέβαιο και νομίζω ότι ήταν πάρα πολύ αποκαλυπτικός ο κύριος Σταθάκης, όσον αφορά με τα θέματα, τα οποία μας απασχόλησαν στο παρελθόν και δεν είναι κακό να τα θυμόμαστε αυτά.

Δηλαδή, εγώ θα πω, ένα πράγμα από αυτά που είπε και θα το θυμηθώ. Η συμφωνία έχει έλθει, η οποία ήλθε να δημιουργήσει τεράστια προβλήματα και νομίζω -να με διορθώσετε αν κάνω λάθος- η οποία επιβάρυνε την εταιρεία για όλη τη διάρκεια της συμφωνίας, γιατί έγιναν δυο συμφωνίες, την πλήρωσε και κατά την άνοδο της τιμής και κατά την κάθοδο περίπου 400 εκατ. €. Αυτό όμως είναι ένα θέμα, το οποίο πρέπει να το γνωρίζουμε και πρέπει να δούμε και τις διαδικασίες που έχουν σχέση και με την ιδιοκτησία.

Ξέρουμε αυτή τη στιγμή ότι επί Ν.Δ. η ΛΑΡΚΟ είναι κατά 55% - και να με διορθώσετε- στο ΤΑΙΠΕΔ, είναι στη ΔΕΗ περίπου το 11,5% και το υπόλοιπο είναι στην Εθνική Τράπεζα. Άρα, βλέπουμε, ότι υπάρχει ένα ιδιοκτησιακό καθεστώς και μια απόφαση από την προηγούμενη κυβέρνηση, να μπορέσει και ήθελε και έκανε προσπάθειες και να την τριχοτόμηση και να την πουλήσει.

Εμείς έχουμε κάνει μια δήλωση, ότι η εταιρία αυτή πρέπει να έχει ένα δημόσιο χαρακτήρα και θα το παλέψουμε αυτό.

Πιστεύω ότι η κυβέρνησή μας έκανε μια τεράστια προσπάθεια να έρθουμε σε μια συμφωνία με την Δ.Ε.Η., η οποία ήταν πάρα πολύ σημαντική και ωφέλιμη και για τις δύο πλευρές και η ΛΑΡΚΟ να μπορεί να λειτουργεί, αλλά και η Δ.Ε.Η. να συνεχίσει να έχει έσοδα από αυτή την υπόθεση, γιατί πιθανότατα θα έχανε ένα τεράστιο ποσό από τις υποχρεώσεις, τις οποίες είχε η ΛΑΡΚΟ.

Από κει και πέρα νομίζω ότι ένα ξεκάθαρο δεύτερο θέμα είναι το ιδιοκτησιακό. Είπαμε και ακούστηκε και από τον κ. Κωνσταντινόπουλο, να κληθεί και το ΤΑΙΠΕΔ. Το ΤΑΙΠΕΔ ξέρουμε ότι είχε κάνει μια προσπάθεια να την πουλήσει. Αυτή τη στιγμή, δεν ξέρουμε ποιες είναι οι προθέσεις του ΤΑΙΠΕΔ και πραγματικά υπάρχει ασαφές ιδιοκτησιακό καθεστώς και το λέω ασαφές γιατί ξέρουμε ότι υπάρχει μια αντιπαλότητα μεταξύ της παλιάς και της νέας ΛΑΡΚΟ και δεν γνωρίζουμε ακριβώς που ανήκει. Ξέρουμε ότι η εκκαθάριση της εδώ και 27 - εκκαθάριση 27 χρόνια, δεν πιστεύω να φταίει ο ΣΥΡΙΖΑ τα τελευταία δυόμισι χρόνια που κυβερνάμε για όλο αυτό το πρόβλημα, το οποίο υπάρχει με προσημείωσης κ.λπ..

Άρα, υπάρχει ένα τεράστιο πρόβλημα όσον αφορά το καθεστώς, όσον αφορά τις δυνατότητες που δίνονται για να μπορέσει να βγει στο δανεισμό η εταιρεία αυτή. Επομένως, είναι ένα θέμα πάρα πολύ σημαντικό. Εγώ γνωρίζω ότι ο κ. Σταθάκης και ο κ. Πρωθυπουργός κάνουν μια τεράστια προσπάθεια και νομίζω ότι υπάρχει μια πολιτική δέσμευση, ώστε να μπορέσουμε να υποστηρίξουμε αυτή την κατάσταση.

Φυσικά υπάρχει και το μεγάλο θέμα και δεν το κάναμε εμείς, αλλά όμως είναι σε μας η δυνατότητα, αυτή τη στιγμή να χειριστούμε ένα θέμα με τις κρατικές ενισχύσεις. Είναι γνωστό το θέμα αυτό. Πιστεύουμε ότι πρέπει να λυθεί, όσο το δυνατόν, συντομότερα και νομίζω ότι και ο κ. Σταθάκης έχει πει ότι πρέπει να υπάρχει μια απόφαση το συντομότερο δυνατόν, για να γνωρίζουμε ποιες είναι οι υποχρεώσεις της επιχείρησης αυτής, έτσι ώστε να δημιουργούνται οι εγγυήσεις για τα δάνεια που υπήρχαν, αλλά από κει και πέρα για να μπορέσει η εταιρεία αυτή να ξέρουμε όσον αφορά την καθαρότητα και να μπορεί να βγει σε δανεισμό.

Είναι βέβαιο και θα το επαναλάβω αυτό ότι γνωρίζουμε ότι έχουμε δύο μεγάλα προβλήματα αυτή τη στιγμή. Το ένα είναι ότι είναι πολύ χαμηλή η τιμή, η οποία για πολλά χρόνια παραμένει καθηλωμένη και υπάρχει και ένα άλλο θέμα η χαμηλή περιεκτικότητα σε σιδηρονικέλιο του μεταλλεύματος. Είναι θέματα που νομίζω ότι μέσα από ένα master plan, το οποίο θα έχει η επιχείρηση να μπορέσουμε όλα αυτά τα πράγματα, τα οποία τα γνωρίζουμε, το γνωρίζει πάρα πολύ καλά η διοίκηση, τα γνωρίζει πάρα πολύ καλά ο κ. Σταθάκης, ο οποίος έχει αναλάβει και ένα ηγετικό ρόλο, θα μπορούσαμε να πούμε, να μπορέσει να οδηγήσει την επιχείρηση αυτή στην έξοδο από την κρίση.

Είναι βέβαιο και γι' αυτό είπα ότι δεν πρέπει να μας διαφεύγει με ποιο τρόπο, το επαναλαμβάνω αυτό, διοικήθηκε η ΛΑΡΚΟ όλα αυτά τα χρόνια. Το ξαναλέω για άλλη μια φορά ότι η τοποθέτηση του κ. Σταθάκη ήταν πάρα πολύ αποκαλυπτική.

Εμείς, λοιπόν, λέμε ότι πρέπει να εγγυηθούμε την εργασία σε όλους αυτούς που εργάζονται αυτή τη στιγμή. Πιστεύω ότι θα βρει εκείνο τον τρόπο η διοίκηση για να μπορέσουμε να λύσουμε αυτό το θέμα και νομίζω ότι είμαστε πάρα πολύ κοντά για να λυθεί το θέμα το ιδιοκτησιακό και από κει και πέρα πρέπει να δούμε και το θέμα - και νομίζω ότι μια απάντηση θα την έχει ο κ. Σταθάκης-, για το ποιες είναι οι προθέσεις και τι συνεργασία πρέπει να γίνει και για το κομμάτι του ΤΑΙΠΕΔ και πώς θα το χειριστεί αυτό.

Πιστεύω και λέω ότι η πρόθεσή μας για ένα τόσο μεγάλο εργοστάσιο, το οποίο κάνει εξαγωγή όλη αυτή τη διαδικασία, όλο το προϊόν -και νομίζω ότι πρέπει να ξαναδούμε- μέσα από το Master plan και τις δυνατότητες, οι οποίες έχουν σχέση με μια καθετοποίηση της παραγωγής, όπως είναι το θέμα με τον ανοξείδωτο χάλυβα, με τις δυνατότητες για να μπορέσουμε να μειώσουμε λίγο τη τιμή, με το φυσικό αέριο.

Είναι ένα σωρό θέματα, τα οποία πρέπει να μας απασχολήσουν και νομίζω, ότι η στόχευση μας είναι, όλα αυτά, τα οποία δημιουργήθηκαν και δημιούργησαν άλλοι, εμείς έχουμε την πρόθεση να τα αντιμετωπίσουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σταϊκούρας, από τη ΝΔ.

ΧΡΗΣΤΟΣ ΣΤΑΪΚΟΥΡΑΣ: Ευχαριστώ κυρία Πρόεδρε. Θα πω και θα επαναλάβω ορισμένα πράγματα, που τουλάχιστον η Διοίκηση, συνάδελφοι Βουλευτές και εργαζόμενοι, τα γνωρίζουν και τα υποστηρίζουν από χρόνια. Και ωρολογιακές μεταμορφώσεις, εγώ δεν κάνω.

Πρώτα απ' όλα, πράγματι, τα προβλήματα της ΛΑΡΚΟ είναι πολλά, χρόνια, τα οποία τα κουβαλάει η εκάστοτε Διοίκηση τα τελευταία χρόνια. Ούτε όλα τα προβλήματα της ΛΑΡΚΟ, δημιουργήθηκαν τα δυόμισι τελευταία χρόνια. Αυτή είναι αλήθεια, την οποίαν την έχω διατυπώσει.

Το ερώτημα είναι, εάν έγιναν ή αν λήφθηκαν πρωτοβουλίες κατά το παρελθόν για να βοηθηθεί η βιωσιμότητα και η ρευστότητα της εταιρίας και τι πράττει η σημερινή Διοίκηση, η Κυβέρνηση, προκειμένου να διασφαλίσει αυτά τα δύο στοιχεία. Ρευστότητα και βιωσιμότητα.

Εξηγούμαι και είναι εδώ η Διοίκηση και της ΛΑΡΚΟ και της Δ.Ε.Η., να επιβεβαιώσει αυτά που θα πω ή να τα διαψεύσει. Η εταιρεία δεν θα υφίστατο σήμερα, εάν η προηγούμενη κυβέρνηση, το 2012, δεν υπέγραφε απόφαση για τη μίσθωση μεταλλευτικών παραχωρήσεων του δημοσίου στην ΛΑΡΚΟ. 14/6 του 2012. Η εταιρεία θα έκλεινε.

Δεύτερον. Η εταιρεία δεν θα υπήρχε σήμερα, εάν τυχόν, η προηγούμενη Κυβέρνηση και μπορείτε να το επιβεβαιώσετε, άλλωστε το έχετε επιβεβαιώσει μέσα στην εταιρεία, δεν εκταμίευε 22,2 εκατ. € από επιστροφή φόρου στην ΛΑΡΚΟ. Δεν θα υπήρχε ρευστότητα. 22,2 εκατ. € επεστράφησαν στην ΛΑΡΚΟ. 12/8 του 2013.

Επίσης, θα είχε πολύ μεγαλύτερα προβλήματα και το ξέρει πολύ καλά η διοίκηση της Δ.Ε.Η., εάν η κυβέρνηση δεν παρενέβαινε μονομερώς στη γενική συνέλευση της Δ.Ε.Η., 3/3/2014, προκειμένου να υπάρχει έκπτωση στην ΛΑΡΚΟ για διάρκεια δύο ετών. Με αντίθετη την Τρόϊκα-Θεσμούς. Και φυσικά, με διάταξη του 2014, καθιερώθηκε η απαλλαγή του Ειδικού Φόρου Κατανάλωσης, που επίσης βοήθησε την εταιρεία. Άρα υποστηρίζω, μέσα από συγκεκριμένα στοιχεία ότι η προηγούμενη Κυβέρνηση προσπάθησε, στο βαθμό του εφικτού, να βοηθήσει, να ενισχύσει τη ρευστότητα και την βιωσιμότητα της ΛΑΡΚΟ.

Σε ό,τι αφορά αυτό που είπε ο κ. Υπουργός, για το ενιαίο μισθολόγιο, στο οποίο, πράγματι, υπάρχει εμπλοκή του Αναπληρωτή Υπουργού Οικονομικών. Ξέρετε πολύ καλά, ότι η τότε πολιτική ηγεσία του Υπουργείου Οικονομικών, συγκρούστηκε με Διοίκηση και εργαζόμενους για τη μη εφαρμογή του ενιαίου μισθολογίου. Άλλωστε, οι σχετικές παραπομπές-αποπομπές της Διοίκησης τότε, το επιβεβαιώνει. Αυτό, για το αν εφαρμόστηκε ή όχι το ενιαίο μισθολόγιο και τι έπραξε η τότε Κυβέρνηση για τη μη εφαρμογή αυτού του μισθολογίου.

Σε ό,τι αφορά τις κρατικές ενισχύσεις, πράγματι είναι ένα πολύ μεγάλο πρόβλημα. Ένα πολύ μεγάλο πρόβλημα που έχει να αντιμετωπίσει και η παρούσα Κυβέρνηση. Η προηγούμενη Κυβέρνηση υποστήριξε, εγγράφως, στα ευρωπαϊκά όργανα, ότι αυτές οι ενισχύσεις δεν είναι παράνομες. Ήταν όμως αναγκαίες ενισχύσεις, όπως θα δείτε, για την ενίσχυση της βιωσιμότητας και της ρευστότητας της εταιρείας.

Και σε αυτό που αφήσατε, ως υπονοούμενο, κύριε Υπουργέ, ελπίζω, εάν ακούσετε και τη Διοίκηση να το ανασκευάσετε, διότι το να έχει κάποιος έναν ρόλο σε μια κυβέρνηση ή να κατάγεται από κάπου δεν σημαίνει ότι έχει και εμπλοκή. Άρα, εάν δεν έχετε συγκεκριμένα στοιχεία που να έχουν την εμπλοκή του Αναπληρωτή Υπουργού Οικονομικών σε αυτό που αναφέρατε, παράκληση να το ανασκευάσετε.

Είναι άλλο το αν έγιναν και είναι άλλο αν υπήρχε οποιαδήποτε εμπλοκή. Αν έχετε οποιοδήποτε στοιχείο εμπλοκής του Αναπληρωτή Υπουργού Οικονομικών, παρακαλώ να το πείτε τώρα. Κλείνοντας για το παρελθόν, ναι, τα προβλήματα ήταν χρόνια, ναι, δημιουργήθηκαν από προηγούμενες διοικήσεις, όμως ας μη μηδενίζουμε την προσπάθεια που έγινε τα προηγούμενα χρόνια, προκειμένου να ενισχυθεί η ρευστότητα και η βιωσιμότητα της εταιρίας.

Περνάω στο σήμερα. Είπατε κύριε Υπουργέ, ότι κατηγορείστε συχνά ως Κυβέρνηση για την έλλειψη στρατηγικού σχεδιασμού. Κορυφαίο παράδειγμα έλλειψης στρατηγικού σχεδιασμού από πλευράς Κυβέρνησης είναι η ΛΑΡΚΟ. Έχω εδώ τη γραπτή απάντηση από 1η Δεκεμβρίου 2015 του κυρίου Τσακαλώτου για το συγκεκριμένο θέμα, η οποία λέει ότι η αναδιοργάνωση και ο αναπτυξιακός σχεδιασμός της εταιρίας είναι άμεση προτεραιότητα. Είναι άμεση προτεραιότητα και μέχρι σήμερα δεν έχουμε δει κάτι. Για αυτά που δεν είναι άμεση προτεραιότητα, μετά από πόσες δεκαετίες θα τα σχεδιάσετε;

Άρα φτάσαμε ενάμιση χρόνο μετά, και η Κυβέρνηση δεν κατέθεσε τίποτα συγκεκριμένο σήμερα και η διοίκηση είπε ότι υπάρχει ένα στρατηγικό σχέδιο, το οποίο ολοκληρώνεται. Πέρασε το 2015, πέρασε το 2016, πέρασε το μισό 2017, η εταιρεία πηγαίνει προς το δυσμενέστερο, για αντικειμενικούς λόγους, όπως η τιμή του νικελίου ή μη αντικειμενικούς λόγους και σχεδιασμό δεν είδαμε. Άρα, σας επιβεβαιώνω την έλλειψη στρατηγικού σχεδιασμού και σήμερα.

Τέλος, πρόσφατα υπεγράφη αυτό που εσείς λέτε συμπληρωματικό μνημόνιο και εμείς λέμε τέταρτο μνημόνιο και το οποίο δεν το έχετε καταθέσει ακόμη στη Βουλή, αλλά υπάρχει στον ιστότοπο της Ευρωπαϊκής Επιτροπής. Εκεί υπάρχει συγκεκριμένη αναφορά στη μεταβίβαση περιουσιακών στοιχείων της εταιρίας στο υπερταμείο αποκρατικοποιήσεων.

Συγκεκριμένα, αναφέρεται στο τέταρτο μνημόνιο, Ιούνιος του 2017 ότι στο νέο υπερταμείο θα περάσουν το εργοστάσιο και συγκεκριμένα κρίσιμα περιουσιακά στοιχεία, υπό την προϋπόθεση ότι θα αποσαφηνιστούν νομικά ζητήματα, χωρίς, λέτε, τη μεταβίβαση των μετοχών. Έχουμε θέσει εδώ και ένα μήνα συγκεκριμένα ερωτήματα στο Υπουργείο Οικονομικών και δεν έχουμε πάρει καμία απάντηση.

Αυτά είναι τα ερωτήματα που εκτιμώ ότι σήμερα θα πρέπει να απαντήσετε.

Πρώτον, ποιος είναι ο σχεδιασμός για το συγκεκριμένο πλάνο της Κυβέρνησης με την εταιρεία; Δεύτερον, ποιο είναι το ακριβές πλαίσιο μεταβίβασης των περιουσιακών στοιχείων της εταιρίας στην Ελληνική Εταιρία Συμμετοχών και Περιουσίας, δηλαδή στο υπερταμείο; Ποια είναι ακριβώς τα περιουσιακά στοιχεία; Διότι αναφέρει και συγκεκριμένα σημαντικά ορυχεία. Ποια είναι αυτά; Ποια είναι τα σημαντικά; Ποια είναι τα μη σημαντικά; Τι θα γίνει με τα μη σημαντικά; Τι θα γίνει με τα σημαντικά; Τα σημαντικά θα πουληθούν; Άρα, ποια είναι τα περιουσιακά στοιχεία που θα μεταβιβάσουν στην Ελληνική Εταιρία Συμμετοχών και Περιουσίας; Ποια ορυχεία και για ποιο λόγο; Τέλος, μέχρι πότε πρέπει να πραγματοποιηθεί η μεταβίβαση των περιουσιακών στοιχείων; Είναι προαπαιτούμενο για την ολοκλήρωση της επόμενης αξιολόγησης; Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Από ότι καταλάβατε, η συζήτηση που προκαλέσαμε, κυρία Πρόεδρε – παρότι καταθέσαμε πέντε βουλευτές, γιατί όταν έχουμε καταθέσει το ένα τρίτο για το Ελληνικό, τότε το ξεχάσατε εδώ και οκτώ μήνες – ήταν πάρα πολύ σημαντική. Υπάρχουν δύο ζητήματα. Είναι τα πολιτικά και πρέπει να μιλήσουμε μετά τον περισσότερο χρόνο για το τι θα γίνει με την εταιρία. Η εταιρία βρίσκεται σε πολύ μεγάλα προβλήματα, τα οποία θα απαντηθούν και θα δούμε με το παρελθόν και γίνεται, γιατί μέχρι τώρα είχατε συνηθίσει, τόσο εσείς όσο και η Ν.Δ., να μιλάτε για τα σαράντα χρόνια, ρίχνοντας τις ευθύνες στην παράταξή μου.

Σήμερα, ο κ.Σταθάκης με εξέπληξε ευχάριστα. Έσπασε την ομερτά που υπήρχε να κάνει κριτική στην Κυβέρνηση Καραμανλή. Δεν έχει ξαναβρεθεί στέλεχος του ΣΥ.ΡΙΖ.Α. τα τελευταία δυόμισι χρόνια να κάνει κριτική σε αυτά που έχουν συμβεί. Από όλα αυτά που είπε, εγώ δεν μπαίνω στα υπέρ, ούτε ξέρω αν έγιναν έτσι ή αλλιώς.

Το πολιτικό μήνυμα είναι σήμερα ότι όταν πας στο συγκεκριμένο καταλαβαίνεις ποιοι κάνουν προαγωγές είτε από τα δεξιά είτε από τα Αριστερά τις βλέπεις. Το δεύτερο είναι τα assets να μετατρέπονται σε χρηματοπιστωτικά προϊόντα, το μόνο asset που είχατε είναι ο Βαρουφάκης και δεν το μετατρέψατε σε χρηματοπιστωτικά προϊόντα άντε να κάνει το πολύ καλές πωλήσεις και που μας κόστισε 100 δις. Πάμε όμως στα ουσιαστικά, θέλω να ξεκαθαρίσω ότι για εμένα η ΛΑΡΚΟ είναι ένα παράδειγμα και μια επιχείρηση που μπορεί να συνεννοηθεί ο πολιτικός κόσμος για να μπορέσει να υπάρξει επιχείρηση το πιστεύω πραγματικά. Πιστεύω ότι εδώ πρέπει να μιλήσουμε με ειλικρίνεια για να γίνει αυτό τόσο τα πολιτικά κόμματα, οι μέτοχοι αλλά και οι εργαζόμενοι.

Αν θέλουμε να φτιάξουμε μια συμφωνία, η οποία θα βοηθήσει την ΛΑΡΚΟ και γιατί χρειάζεται να γίνει αυτή η συμφωνία; Πρώτον, για εμένα είναι μια επιχείρηση που παράγει πλούτο στη χώρα. Δεύτερον, δεν είναι μόνο για τους εργαζόμενους-τους το είπαμε και όταν συναντηθήκαμε μαζί-η ΛΑΡΚΟ, θα ζήσει για τα επόμενα 50 χρόνια με βάση το απόθεμά της άρα, θα έχει και νέες θέσεις εργασίας και μπορεί να δημιουργήσει και καλύτερες προϋποθέσεις.

Το τρίτο, ποια είναι σήμερα τα δεδομένα για να δούμε αν μπορούμε και αν υπάρχουν δυνατότητες να υπάρξει αναδιάρθρωση για να γίνει ανταγωνιστική επιχείρηση. Σήμερα, η τιμή του νικελίου είναι στις 9.000 στις 12.000 το κόστος μπαίνει η επιχείρηση κάθε μήνα 3.000.000 μέσα. Με τις καλύτερες προϋποθέσεις που είπατε εσείς ως διοίκηση. Με βάση τη συμφωνία με τη ΔΕΗ, που έπρεπε να γίνει, η οποία είναι ότι δεν πληρώνει η ΛΑΡΚΟ, αλλά αμέσως από τον προμηθευτή τον Φιλανδό τα λεφτά μπαίνουν κατευθείαν στο λογαριασμό της ΔΕΗ, από τα 9.000.000 το μήνα αμέσως πάει στα 6.000.000 το μήνα. Άρα, υπάρχει ένα ερώτημα προς την διοίκηση της ΛΑΡΚΟ, κύριοι με βάση αυτά τα στοιχεία που δώσατε εσείς το επόμενο χρονικό διάστημα, θα μπορούν και για πόσο χρονικό διάστημα αν συνεχίσουν έτσι να υπάρχουν και να πληρώνονται οι λειτουργικές ανάγκες αλλά και οι μισθοί των εργαζομένων;

Δεύτερο, είμαστε πραγματικά στο Ευρωπαϊκό Δικαστήριο από το Φεβρουάριο και περιμένουμε την απόφαση για το θέμα των κρατικών ενισχύσεων. Γνωρίζετε τις απόψεις μας, τι έχει πει η κυβέρνηση. Ρωτώ ευθέως και την κυβέρνηση και τη διοίκηση, αυτό το πρόστιμο είναι για 150.000.000 αν δεν κάνω λάθος;

ΑΝΘΙΜΟΣ ΞΕΝΙΔΗΣ (Διευθύνων Σύμβουλος της «ΛΑΡΚΟ Γ.Μ.Μ. Α.Ε.»): Είναι 135.000.000.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Είναι 135.000.000. Από τα 135.000.000 στην καλύτερη περίπτωση, θα μας πείτε το δικό σας σενάριο αν βγει μια απόφαση, έστω και για 10 ή 20.000.000- δεν θέλουμε να βγει αυτό και θέλουμε να σας βοηθήσουμε για να στηρίξουμε αυτή την προσπάθεια-η ΛΑΡΚΟ κατά την άποψη μου θα πάει σε ξαφνικό θάνατο. Κύριε Υπουργέ, εγώ σας λέω μια άποψη εσείς θα το πείτε και θα μας πείτε, πώς θα γίνει και ποιο είναι το δικό σας πλάνο. Εμείς θέλουμε να το στηρίξουμε και θα σας πούμε και τις προτάσεις μας.

Για τη τιμή του νικελίου, ούτε εγώ ούτε εσείς ούτε κανένας δεν μπορεί να αλλάξει τα χρηματιστήρια. Θα μπορούσατε να το πείτε αυτό το 2009-2010-2011-2012 και 2013, τώρα δεν μπορείτε να το πείτε. Σαν νικέλιο έχει την τιμή του και θα πάει έτσι όπως πάει. Όμως κύριε Υπουργέ δεν μπορείτε να λέτε για δημόσιο έλεγχο, όταν εσείς ο ίδιος με ειλικρίνεια λέτε ότι η πρότασή σας είναι ουσιαστικά, αφήστε τη λέει μνημόνιο να πάει στο υπερταμείο.

Άρα, για να είμαστε απόλυτα ειλικρινείς και καθαροί, στους εργαζόμενους και σε όλους και στους πιστωτές και τους μετόχους, πρέπει να ξέρουμε όλοι, ότι από τη στιγμή που θα πάει εκεί πέρα, θα χρειαστεί να βρεθεί επενδυτής, διότι άλλος δεν βάζει τα λεφτά, -η Τράπεζα δεν έχει έρθει, σήμερα, να μας πει αν βάζει τα λεφτά. Σε κάθε περίπτωση, λοιπόν, θα χρειαστεί επενδυτής.

Εμείς είμαστε ειλικρινείς. Αυτό δεν το λέμε μόνον εδώ, το είπαμε και στους εργαζόμενους, όταν ήρθαν και μας είδαν. Τους είπαμε ότι χρειάζεται επενδυτής, ώστε να μπορέσει να δώσει κεφάλαια, να γίνει ανταγωνιστική η εταιρία, να μειώσει το κόστος της. Όποιος πει ότι αυτό δεν χρειάζεται για να διασφαλιστούν έτσι οι θέσεις εργασίας και να μπορέσει η εταιρεία να γίνει ανταγωνιστική, όπως έχουν κάνει και άλλες εταιρείες αναδιαρθρώσεις, με αυτή τη διαδικασία. Διαφορετικά, 6 - 12 εκατ. ευρώ κόστος, δεν βγαίνει. Και επειδή, νομίζω ότι καταλαβαίνει και ο κ. Υπουργός, καταλαβαίνουν και οι συνάδελφοι και όλοι μας και δεν έχει ενδιαφέρον να αναφερθώ στα παλιά, επαναλαμβάνω ότι ο λογαριασμός δεν βγαίνει.

Τρίτον, η δική μας άποψη είναι ότι δεν χρειάζεται τριχοτόμηση της ΛΑΡΚΟ και διαφωνούμε, κάθετα, σε αυτό. Κατά την άποψή μας, αν η επιχείρηση τριχοτομηθεί, δεν θα μπορέσει να επιβιώσει. Άρα, δεν θα έχει ενδιαφέρον και για αυτόν που θέλει, -είτε τράπεζα είναι, είτε επενδυτής-, να μπει σε αυτή τη διαδικασία.

Τέταρτον, το Ενιαίο Μισθολόγιο, που δεν εφαρμόστηκε κ.λπ.. Θέλω να σας πω, κύριε Πρόεδρε της εταιρίας, ότι στις 8/3/2016 στείλατε διάφορες αποφάσεις της διοίκησης και θα ήθελα να μας καταθέσετε, αν όλες αυτές οι αποφάσεις, που στείλατε, έχουν υλοποιηθεί. Πως λέτε, από τα 14 στα 12 εκατ. ευρώ; Εγώ, θα ήθελα να δω έναν αναλυτικό πίνακα, διότι είδα, από τους εργαζόμενους, -θα μου επιτρέψουν να το πω,- μια νέα πρότασή σας, την οποία τους είχατε καταθέσει. Θα ήθελα, λοιπόν, να την καταθέσετε και εδώ, αυτήν την πρόταση, διότι, απ' ό,τι καταλαβαίνω, είναι ένα Business Plan της επιχείρησης και αφού ήρθατε εδώ πέρα, θα πρέπει να μας το δώσετε να το καταλάβουμε, τι είναι αυτό που θέλετε, για το επόμενο χρονικό διάστημα. Πρέπει να μας μιλήσετε καθαρά.

Όσον αφορά στην εκκαθάριση της παλαιάς ΛΑΡΚΟ, εκτιμώ ότι αυτό μπορεί να γίνει και να προχωρήσει. Θέλω να είμαι ξεκάθαρος, η εταιρία χρειάζεται κάποιους συμβούλους. Εκείνα τα παλιά, κάποιος να βάζει έναν σύμβουλο, κ.λ.π, δηλαδή, μια εταιρεία δεν μπορεί να λειτουργήσει, χωρίς να έχει κάποιους ανθρώπους, οι οποίοι να είναι «experts». Αυτός ο λαϊκισμός, νομίζω, ότι κάπου πρέπει να σταματήσει. Πρέπει να βρούμε κάποιους ανθρώπους οι οποίοι, καλώς ή κακώς, οι οποίοι, στις διοικήσεις της εταιρείας, να μην είναι κομματικά στελέχη , αλλά να έχουν μια δυνατότητα, πραγματικά, να πουν κάτι. Πρέπει να ξεφύγουμε από αυτό και να μπούμε στη διαδικασία ότι «εμείς θέλουμε τους καλύτερους».

Εμείς καλούμε τους εργαζόμενους και τους καλέσαμε, να φτιάξουν μια ομάδα μαζί με συμβούλους τους, η οποία θα καταθέσει, -σε πλαίσιο, το οποίο θα είναι ειλικρινές, δηλαδή θα «πατάει στο χώμα» και όχι, γενικώς και αορίστως- την πρότασή της, για το πώς μπορεί η εταιρία να προχωρήσει μπροστά.

Πρέπει να ξέρουν οι εργαζόμενοι ότι για να μη το κλείσουν κάποια μέρα για πέντε και έξι μήνες λέγοντας «μολών λαβέ» και μείνουν άνεργοι, είναι προτιμότερο σήμερα να πάρουμε όλες τις αποφάσεις αυτές, οι οποίες θα έχουν ως γνώμονα να μείνει η ΛΑΡΚΟ, εγώ δε λέω υπό δημόσιο έλεγχο, αυτά μπορείτε να τα λέτε εσείς, εγώ λέω με επενδυτή, εξασφαλίζοντας τις θέσεις εργασίας, κάνοντας την ανταγωνιστική, έχουν γίνει άλλες επιχειρήσεις μ’ αυτόν το τρόπο και γι' αυτό το θέμα θα σας παρακαλούσα, κύριε Πρόεδρε, να μας πείτε τι είναι αυτό που καταθέσατε στους εργαζόμενους; Τι εξοικονομείτε; Από ποιους τομείς εξοικονομείτε όλα αυτά;

Τελειώνω με την πρότασή μας στον Υπουργό. Κύριε Υπουργέ, για να γίνει αυτή η πρόταση και να μπορέσει να προχωρήσει η κυβέρνηση, είτε το πάτε στο υπέρ-Ταμείο είτε κάνετε νωρίτερα τις διαδικασίες, πρέπει να βρείτε κεφάλαια. Ο πρώτος που πρέπει να συζητηθεί, εάν θα βάλει λεφτά δεν είναι η Δ.Ε.Η., γιατί η Δ.Ε.Η. δεν έχει λεφτά, ας είμαστε ειλικρινείς και σ' αυτό, είναι η τράπεζα κι εάν την ενδιαφέρει την τράπεζα και τους επενδυτές. Η Δ.Ε.Η. για να βάλει χρήματα, δεν μπορεί να βάλει χρήματα. Πιστεύω, κύριε Υπουργέ, ότι στις αρχές Σεπτεμβρίου, αφού δείτε κι εσείς τι γίνεται στο Ευρωπαϊκό Δικαστήριο πρέπει να έρθουμε να δούμε μαζί με τους εργαζόμενους ένα συγκεκριμένο πλαίσιο για το πώς μπορεί η εταιρεία να προχωρήσει, να μείνει ζωντανή, να αναδιαρθρωθεί και να αναπτυχθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Ευχαριστώ, κυρία Πρόεδρε.

Πάγια θέση της Χρυσής Αυγής είναι η μη κρατικοποίηση εταιρειών, οι οποίες συνεισφέρουν στα δημόσια έσοδα και ειδικά εταιρείες, οι οποίες είναι στον πρωτογενή τομέα.

Ακούστηκε ότι η σύγκληση σήμερα αυτής της συζήτησης δεν έγινε για εντυπωσιασμό. Δυστυχώς, έχει γίνει για εντυπωσιασμό και ακούγοντας συνεχόμενα, απ' όλους τους προλαλήσαντες τη λέξη στρατηγικός σχεδιασμός πραγματικά μου προκαλεί φόβο. Ξέρετε γιατί; Διότι, με αυτό το στρατηγικό σχεδιασμό έφτασε και η ΛΑΡΚΟ εδώ που έχει φτάσει και με αυτό το στρατηγικό σχεδιασμό έφτασε και η πατρίδα μας να πληρώνει αυτά τα μνημόνια που πληρώνει σήμερα.

Ακούσαμε πολλά απ' όλους τους προλαλήσαντες, λες και αυτοί δεν είχαν ευθύνη για τη σημερινή κατάσταση είτε για τα οικονομικά της ΛΑΡΚΟ και σήμερα, έρχονται ως εθνοσωτήρες με προτάσεις για να μας πουν ότι φταίει η σημερινή συγκυβέρνηση. Πράγματι, δεν έχει τόσο μεγάλο μερίδιο ευθύνης η σημερινή συγκυβέρνηση, όταν ακούμε ότι εδώ και 27 χρόνια ότι προσπαθεί να γίνει εκκαθάριση.

Όπως σας είπα και πριν, εμείς νομίζουμε ότι η βιωσιμότητα της ΛΑΡΚΟ είναι πρωτίστης σημασίας και αυτό όχι απλά και μόνον για τους εργαζόμενους, γιατί οι δικές μας πληροφορίες λένε ότι παίζει πάρα πολύ σημαντικό ρόλο στην τοπική κοινωνία οικονομικά. Οι εργαζόμενοι της ΛΑΡΚΟ στηρίζουν πραγματικά όλη την τοπική κοινωνία. Απλά, θα ήθελα να ενημερώσω τους εκπροσώπους των εργαζομένων ότι η «εξυγίανση» που υποτίθεται θέλουν να κάνουν οι σημερινοί συγκυβερνώντες μαζί με τους προκατόχους τους, δεν έχει να κάνει πραγματικά με την εξυγίανση.

Άλλωστε, αναφέρθηκε και ρητά ο λόγος που δεν καλέστηκε το ΤΑΙΠΕΔ. Μην ανησυχείτε. Με την πρώτη ευκαιρία, μόλις σας εξυγιάνουν, θα σας περάσουν στο ΤΑΙΠΕΔ και στο υπέρ-Ταμείο για θα σας πουλήσουν κι εσάς, όπως και όλους τους υπόλοιπους φορείς και να ξέρετε ότι η κατάληξη θα είναι, δυστυχώς, στο ενιαίο μισθολόγιο που έχουν κάνει.

Ακούσατε τον πρόεδρο του Δ.Σ. της ΛΑΡΚΟ ότι συνεισφέρει με 30 εκατ. € στα δημόσια έσοδα. Πράγματι είναι ένα πολύ καλό ποσό και, όπως είπατε, συνεισφέρει στον πρωτογενή και τον δευτερογενή τομέα. Δεν ακούσαμε, όμως, κύριε Πρόεδρε, ποιοι είναι οι ανταγωνιστές σήμερα της ΛΑΡΚΟ γιατί, μας είπατε ότι η τιμή του νικελίου διαπραγματεύεται στο Λονδίνο και αφού διαπραγματεύεται στο Λονδίνο και θεωρούμαστε οι μοναδικοί που παράγουμε στην Ευρώπη, εάν είχαμε μια εικονική μείωση της παραγωγής δεν θα μπορούσαμε να πετύχουμε μια αύξηση της τιμής; Είναι κάποια ερωτήματα στα οποία θα ήθελα μια απάντηση.

Ακούστηκε, όπως είπαμε προηγουμένως ότι αυτά τα 27 χρόνια εκκαθάρισης δεν έχουν ευοδώσει. Ακούσαμε από τον κύριο Υπουργό για ονόματα που έκαναν κακοδιαχείριση ως προηγούμενες διοικήσεις. Αυτό, όμως, που δεν ακούσαμε, κύριε Υπουργέ και το περιμένουμε ξέρετε ποιο είναι; Οι ποινικές ευθύνες. Θα πάει κανείς φυλακή; Αλλά, δεν περιμένουμε να κάνετε κάτι πάνω σ' αυτό, γιατί σ' αυτή την αίθουσα υπάρχουν κάποιοι που ξεχνούν να δηλώσουν πολύ εύκολα εκατομμύρια.

Ακούσαμε από τον κ. Σταϊκούρα, μην στενοχωριέστε, θα προλάβετε να τα ξεπουλήσετε θέσεις όταν αναλάβετε τα σημαντικά ορυχεία. Θα ήθελα μια ενημέρωση επίσης, για το εάν υπάρχει από τον κ. Πρόεδρο του Δ.Σ., για ό,τι αφορά για τις αμοιβές των εργαζομένων σε σχέσεις με τις αμοιβές των συνδικαλιστών, για να δούμε εάν υπάρχει μεγάλη απόκλιση σε αυτό εδώ το κομμάτι. Πώς αμείβονται οι εργαζόμενοι και πώς αμείβονται οι συνδικαλιστές;

Επίσης, ο εκπρόσωπος του ΠΑ.ΣΟ.Κ., ο οποίος με υπερηφάνεια μας είπε πως έχει κάνει την σύγκληση της σημερινής συζήτησης, αναφέρθηκε σε συμφωνία για ΛΑΡΚΟ. Να βάλει το ΠΑ.ΣΟ.Κ. τα χρήματα ως επενδυτής, από αυτά που καταχράστηκε τόσα χρόνια. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Παπαφιλίππου Γιώργος, Δημαράς Γιώργος, Σταμπουλή Αφροδίτη, Δρίτσας Θεόδωρος, Ζεϊμπέκ Χουσεΐν, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Κυρίτσης Γιώργος, Παπαδόπουλος Νίκος, Ριζούλης Ανδρέας, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Βεσυρόπουλος Απόστολος, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Σταικούρας Χρήστος, Κόνσολας Εμμανουήλ, Αυγενάκης Ελευθέριος, Μπούρας Αθανάσιος, Τσιάρας Κωνσταντίνος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Κεγκέρογλου Βασίλειος, Κωνσταντινόπουλος Οδυσσέας, Κωνσταντόπουλος Δημήτριος, Στεργίου Κώστας, Παφίλης Αθανάσιος, Κατσώτης Χρήστος, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τον κ. Παφίλη, από το Κ.Κ.Ε..

ΑΘΑΝΑΣΙΟΣ ΠΑΦΙΛΗΣ: Τώρα περιμέναμε αυτή τη συζήτηση για τις αιτίες, γιατί βολεύει και τη Κυβέρνηση για τα υπόλοιπα κόμματα και τουλάχιστον, απευθύνομαι και στον κ. Υπουργό όπου γνωρίζει πάρα πολύ καλά το θέμα και από παλαιότερο ένδοξο παρελθόν. Τελικά, η κατάσταση που υπάρχει στην ΛΑΡΚΟ σήμερα, οφείλεται στην κακοδιαχείριση και στα ρουσφέτια; Αυτό είναι; Δηλαδή, από το 1977 και μετά, ας βάλω μια σημαδιακή χρονιά, αυτό είναι η βασική αιτία που έφτασε η ΛΑΡΚΟ ως εδώ; Όχι ότι δεν υπήρχαν και τέτοια και κακοδιαχείριση μπορεί να υπήρχε, αλλά και ρουσφέτια.

Αυτό είναι; Ή ότι η ΛΑΡΚΟ ακολούθησε συνολικά την πορεία της ελληνικής οικονομίας, το δρόμο της καπιταλιστικής ανάπτυξης που είχε η χώρα μας μετά τον πόλεμο. Και επειδή λέγονται διάφορα, πόσα έβαλε ο Μποδοσάκης, για να πάρει την ΛΑΡΚΟ; Ούτε 14%, του έδωσαν όλα τα βουνά της Ελλάδας τζάμπα, του έδωσαν δάνεια χαριστικά σχεδόν, τα οποία προέρχονταν από την ΕΤΒΑ, δηλαδή, από το Ι.Κ.Α., από τα ένσημα, αυτά που πλήρωναν οι πατεράδες μας και όταν έφτασε σε ένα κρίσιμο σημείο το 1977, ήρθε το ΠΑ.ΣΟ.Κ. και έκανε την ονομαζόμενη κοινωνικοποίηση και πλήρωσε όλος ο ελληνικός λαός τα χρέη, τότε με τη μεγάλη απεργία, που έγινε.

Και για τους εργαζόμενους, γιατί έχουμε μια συγκεντρωμένη εμπειρία, δεν μπορεί σαράντα χρόνια τώρα να μην υπήρχε ένας που να ήταν καλός στη διοίκηση; Ή όλοι να έκαναν κακοδιαχείριση; Ή όλοι να έκαναν ρουσφέτια και να είναι ο βασικός ρόλος αυτός; Αυτό είναι απλοϊκό και νομίζω ότι ένας σοβαρός άνθρωπος μπορεί να τα υποστηρίξει. Άρα, ποιο είναι το πρόβλημα; Το πρόβλημα είναι ο δρόμος της ανάπτυξης, ο καπιταλιστικός δρόμος της ανάπτυξης και το πώς εξελίχθηκε, όχι μόνο στην ΛΑΡΚΟ, στα Ναυπηγεία, στην κλωστοϋφαντουργία, όλοι οι τομείς της βιομηχανίας της Ελλάδας ήταν τότε καπιταλιστική, έτσι ήταν οικονομία, δεν ήταν η σοσιαλιστική.

Το πώς εξελίχθηκαν στην πορεία και επιδεινώθηκε η κατάσταση με την ένταξη στην Ε.Ε.. Για να δούμε λοιπόν το πού κρίθηκε, έστω και εδώ, σε αυτό, όταν οι εργαζόμενοι τότε ζητούσαν -τότε δεν θα θυμούνται, ήταν μικροί, αλλά ορισμένοι μπορεί να το θυμούνται, εγώ έτυχε να ασχολούμαι από το 1980, μέχρι σήμερα- να δημιουργηθεί μονάδα ανοξείδωτο χάλυβα. Γιατί, ποιο ήταν το πρόβλημα της ΛΑΡΚΟ και δεν ακούγεται εδώ; Ότι παράγει το νικέλιο, του οποίου η αξία του, η τιμή του μάλλον, καθορίζεται στο χρηματιστήριο του Λονδίνου και εδώ παίζονται πάρα πολλά παιχνίδια και ότι τελικά, η υπεραξία βγαίνει στον ανοξείδωτο χάλυβα.

Η Ελλάδα έχει νικέλιο και μάλιστα, πολύ καλής ποιότητας. Είναι η μόνη εξαγωγική χώρα στην Ευρώπη, έχει χρώμιο και δεν φτιάχνει ανοξείδωτο χάλυβα. Ποιους βολεύει αυτή η κατάσταση; Την «Τίσεν», «Λενικέλ» κ.λπ.. Το 1985, ήταν κρίσιμη χρονιά που τέθηκε θέμα του να δημιουργηθεί εργοστάσιο ανοξείδωτο χάλυβα και έγινε μια πρόσκληση ενδιαφέροντος. Ήρθαν έξι χώρες για να το κάνουν, με την έννοια να το φτιάξουν, να το ξεχρεώσει με τα κέρδη και μετά να μείνει στο ελληνικό κράτος και φυσικά, αυτή η πρόταση από την Κυβέρνηση του ΠΑ.ΣΟ.Κ. τότε, αλλά και με τη γνώμη όλων των υπολοίπων, απορρίφθηκε.

Γιατί δεν την ήθελαν αυτοί που ήθελαν να πάρουν το νικέλιο φθηνά και από εκεί και μετά ακολουθήθηκε μια πορεία που ήταν προδιαγεγραμμένη και που φθάνουμε σήμερα εδώ σε αυτήν την κατάσταση. Λέω τώρα πάλι ότι επειδή γίνεται πολύ συζήτηση για την τιμή νικελίου, δεν είναι η πρώτη φορά που πέφτει η τιμή του νικελίου, καθώς έχει συνεχή ανεβοκατεβάσματα. Το θέμα είναι τι στρατηγική έχεις και πώς μπορεί να το διασφαλίσεις αυτό; Η μόνη διασφάλιση είναι, εάν θα έχεις καθετοποιημένη, δηλαδή, εάν θα πας σε αξιοποίηση του νικελίου και όχι μόνο του νικελίου για την παραγωγή του ανοξείδωτου χάλυβα που έχει μεγάλη αξία.

Και τότε το ΠΑΣΟΚ το 1985 τι έκανε; Έκανε 600 απολύσεις με εθελούσιες εξόδους. Ήταν τότε υπουργός βιομηχανίας η Βάσω Παπανδρέου. Από εκεί και μετά άρχισαν και άλλα προβλήματα. Για παράδειγμα δεν μπορεί το κράτος να ενισχύσει, γιατί δεν είστε υπέρ της Ευρωπαϊκής Ένωσης; Γιατί απαγορεύει στο κράτος να ενισχύσει και να έχει κρατικές επιχειρήσεις; Δηλαδή, γιατί δεν λέτε την αλήθεια στον κόσμο ότι είναι τέτοιο το καθεστώς που δεν μπορεί να σταθεί μια κρατική βιομηχανία, ακόμα και όταν η κυβέρνηση κάνει πολιτική επιλογή για να την ενισχύσει και σε πάει στο δικαστήριο και σου ζητάει πρόστιμα.

Από εκεί και πέρα, λοιπόν, άρχισε μια πορεία προδιαγεγραμμένη, η οποία οδηγεί στην ιδιωτικοποίηση. Δεν συμφωνούμε ότι δεν υπάρχει στρατηγικός σχεδιασμός από αυτή την Κυβέρνηση. Συνεχίζει απτόητα και πιο γρήγορα εκεί που σταμάτησε η ΝΔ και το ΠΑΣΟΚ. Σε αυτή την πορεία. Θα πει κανένας, μα λέμε ότι η ΛΑΡΚΟ Γ.Μ.Μ. Α.Ε. να μείνει στο δημόσιο. Τώρα, αυτές οι δηλώσεις, παρ’ ότι δεν τις αμφισβητώ ως προθέσεις, δεν έχουν καμία αξία. Έχουμε ακούσει τόσες δηλώσεις για το τι δεν θα μπει στο ΤΑΙΠΕΔ και το τι δεν θα πάει στο δημόσιο και από προηγούμενες κυβερνήσεις και από την σημερινή Κυβέρνηση που αυτό μπορούμε να το εκλάβουμε ως μια πρόθεση, γιατί δεν θέλουμε να δικάσουμε προθέσεις.

Από άποψη ουσίας, όμως, για να δούμε ποια είναι η πρόταση; Είναι η κλασική πρόταση της ονομαζόμενης εξυγίανσης. Τι λέει η πρόταση αυτή; Απαλλαγή από τα χρέη, γιατί όποιος την πάρει δεν την παίρνει χρεωμένη. Γιατί τον ΟΣΕ που πουλήσατε; Δεν τον απαλλάξατε από τα χρέη; Παλαιότερα το ΠΑΣΟΚ και η ΝΔ, όσες πούλησαν, δεν τις απάλλαξαν από τα χρέη; Μετά τα πλήρωνε ο ελληνικός λαός και τις έπαιρναν καθαρές, άσπιλες και αμόλυντες; Ένα, λοιπόν, είναι αυτό.

Το δεύτερο, αφορά στη φθηνή ενέργεια. Δεν θα την πάρει κάποιος χωρίς να είναι φθηνή ενέργεια. Θα μας ρωτήσετε, δεν θέλετε να είναι φθηνή η ενέργεια σήμερα; Βεβαίως και θέλουμε. Αλλά αυτό δεν αλλάζει ότι όλος αυτός ο σχεδιασμός είναι συγκεκριμένος και οδηγεί σε αυτό το δρόμο.

Το τρίτο αφορά στη μείωση του εργατικού δυναμικού. Όλοι, λέει, πρέπει να συνεισφέρουν. Τι όλοι δηλαδή; Πόσο πρέπει να παίρνουν; Να παίρνουν 300 ή 400 ευρώ; Να τους κόψετε όλα τα επιδόματα σε τέτοια δουλειά; Επίσης, να σας πω ότι όποιος δεν έχει πάει μέσα στη ΛΑΡΚΟ Γ.Μ.Μ. Α.Ε. και να μείνει στον οικισμό δεν ξέρει τι πάει να πει δουλειά μέσα στο εργοστάσιο. Το τι δουλειά είναι αυτή και το τι αναπνέεις και το τι κίνδυνοι υπάρχουν από τα ατυχήματα. Άρα. λέτε να μειώσουμε το εργατικό κόστος. Αυτό λέτε. Ζητάτε από τους εργαζόμενους να κάνουν τι; Πόσα να πάρουν λιγότερα; Και να μειωθούν και οι εργαζόμενοι και να σταματήσουν και ότι δικαιώματα υπάρχουν και ότι κατακτήσουν έχουν οι οποίες έχουν γκρεμιστεί όλα αυτά τα προηγούμενα χρόνια. Αυτό, λοιπόν, οδηγεί σε μια επιχείρηση, η οποία θα είναι έτοιμη να «σερβιριστεί στο πιάτο» των μεγάλων μονοπωλίων που ενδιαφέρονται, αν ενδιαφέρονται. Ακόμα και κρατική να μείνει - στην πλειοψηφία τους τουλάχιστον οι μέτοχοι δεν είναι κρατικοί, η ΔΕΗ είναι κράτος και η Εθνική είναι κράτος – το ίδιο μοντέλο έχετε, δηλαδή, οι εργαζόμενοι θα έχουν μισθούς πείνας, δικαιώματα κ.λπ. και τα κέρδη που θα υπάρχουν που θα πηγαίνουν; Σε ποιον; Στους μισθούς; Στις συντάξεις; Ή θα χρηματοδοτείτε τους νέους επενδυτές που τους καλείτε όλους.

Συμπερασματικά, η λύση έτσι όπως πάνε τα πράγματα και με αυτά τα σχέδια σε όφελος των εργαζομένων και του λαού δεν είναι η πρόταση αυτής της κυβέρνησης ούτε της προηγούμενης, αλλά η πρόταση που έκαναν οι εργαζόμενοι παλαιότερα για ενιαίο φορέα μεταλλευτικής βιομηχανίας. Αυτό που συμβαίνει και στη χώρα μας και που σχετίζεται με το δρόμο ανάπτυξης, τον καπιταλιστικό, είναι απίθανο. Όπως συμβαίνει και σε άλλες καπιταλιστικές χώρες, με τόσα σπάνια μεταλλεύματα που έχουν καταληστευτεί.

Για παράδειγμα, τον καλύτερο βωξίτη της Ευρώπης ποιος τον πήρε; Η εταιρεία Pechiney. Όλα τα προηγούμενα χρόνια και τώρα συνεχίζουν Έλληνες επιχειρηματίες. Και άλλα ονόματα καταλήστευσαν τα προηγούμενα χρόνια όλη την Ελλάδα. Και τώρα έρχεται ο δεύτερος γύρος, όπου τα πήρε το κράτος, τα εξυγιαίνει, και τα δίνει πάλι στους ιδιώτες. Άρα, λύση για εμάς είναι έξω από την Ευρωπαϊκή Ένωση. Δεν μπορείς μέσα στην Ευρωπαϊκή Ένωση να κάνεις τέτοια πράγματα με τον καπιταλιστικό δρόμο που έχει σαν κινητήρα το ίδιο το κεφάλαιο και τις επενδύσεις.

Αλλά, ενιαίος φορέας εκμετάλλευσης των μετάλλων και σύνδεση συνολικότερα, με την ανάπτυξη της βιομηχανίας. Αν η Ελλάδα είχε τον ανοξείδωτο χάλυβα ή είχε φτιάξει τον ανοξείδωτο χάλυβα, θα μπορούσε να στηρίξει βιομηχανία και «βαριά» βιομηχανία στην οποία είχε μεγάλη παράδοση και ισχυρή παράδοση. Παράδειγμα, τα ναυπηγεία και πάρα πολλά άλλα. Θα μπορούσε να λύσει πάρα πολλά προβλήματα στη «βαριά» βιομηχανία, αλλά αυτά δεν μπορούν να λυθούν εδώ, είναι και ο καταμερισμός της Ε.Ε., είναι και το ίδιο το σύστημα που θέλει το κέρδος.

Για τους εργαζόμενους, εμείς νομίζουμε και το ξαναλέμε ότι δεν πρέπει να κάνουν πίσω. Όταν ακούτε να βοηθήσουμε όλοι, εννοούν να βοηθήσουν οι εργαζόμενοι, δηλαδή, να παίρνουν λιγότερα. Αυτή είναι η «γραμμή» όλων των κυβερνήσεων και όλου του καπιταλιστικού συστήματος. Τι θέλουν τώρα; Παράδεισο. Να μην έχεις δικαιώματα, 200€, 300€, μικρές συντάξεις για να μπορούν να βγάζουν μεγαλύτερα κέρδη. Και σ' αυτό, πρέπει ενωμένοι να σταθούν απέναντι.

Νομίζουμε και κλείνω εδώ ότι το να έχεις όλη αυτή την ιστορία και αυτή την εμπειρία και να μην βγάζεις συμπεράσματα και να στηρίζεις ουσιαστικά, αυτούς που εφαρμόζουν την ίδια πολιτική, άσχετα, εάν φοράνε μπλε, πράσινο, πολύχρωμο πουκάμισο, είναι ένα θέμα. Πρέπει να αποφασίσεις να βγεις από το μαντρί, γιατί μες στο μαντρί, αυτό είναι το μαντρί και λέγεται καπιταλισμός και Ε.Ε. όποιος και αν ναι, ανεξάρτητα από το τι λέει, τα ίδια θα κάνει. Αυτοί είναι οι «σιδερένιοι νόμοι» του συστήματος κατά των εργαζομένων.

ΧΑΡΑ ΚΑΦΑΝΤΑΡΗ (Πρόεδρος της Βουλής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής): Ευχαριστώ, κυρία Πρόεδρε.

Είναι θετικό το γεγονός ότι ο Υπουργός βρίσκεται εδώ σήμερα και τον ευχαριστούμε και είναι το λεγόμενο «κάλλιο αργά παρά ποτέ». Το λέω αυτό διότι, κύριε Υπουργέ, σας έχω καταθέσει Ερώτηση και ΑΚΕ από τις 22/2/2017, στην οποία αποφύγατε να απαντήσετε σε καίρια και σημαντικά ζητήματα συγκεκριμένα, την έχω την Ερώτηση εδώ και θα τη δώσω στα πρακτικά να μοιραστεί και στους υπαλλήλους που μας έχουν τιμήσει με την παρουσία τους, παραπέμποντας μας στο Υπουργείο Οικονομικών.

Θα αναφερθώ συγκεκριμένα για κάποια πράγματα, και μάλιστα η απάντησή σας για την παραπομπή στο Υπουργείο δόθηκε μετά από δύο μήνες. Δηλαδή, δύο μήνες δεν ήταν η αναζήτηση των στοιχείων για να μας το παραθέσετε, αλλά είπατε ότι το Υπουργείο είναι αρμόδιο.

Ως Ένωση Κεντρώων, λοιπόν, έχουμε εκφράσει με όλους τους τρόπους και τους τόνους της ανησυχίας μας για τους χειρισμούς της κυβέρνησης, όχι μόνο της τη δική σας, αλλά και των προηγούμενων κυβερνήσεων, βέβαια, σχετικά με την ΛΑΡΚΟ, αλλά δεν ήμασταν εδώ πριν το 2015 για να μπορέσουμε να εκφράσουμε γνώμη, άρα αναγκαστικά απευθυνόμαστε σε εσάς για αυτό, δεν είναι τυχαίο ότι ο «κατήφορος» άρχισε όταν η εταιρεία πέρασε στον Οργανισμό Ανασυγκρότησης Επιχειρήσεων τη δεκαετία του 1980.

Είναι απορίας άξιο, ως μια εταιρεία, η οποία συγκαταλέγεται μεταξύ των πέντε μεγαλύτερων παραγωγών σιδηρονικελίου στον κόσμο, ελέγχει περίπου το 3% της ευρωπαϊκής αγοράς, και η οποία εξάγει το σύνολο της παραγωγής της, έφτασε από το σημείο. Αυτό είναι κάτι το οποίο πρέπει να δώσετε απάντηση, όλες οι κυβερνήσεις, επαναλαμβάνω, όχι μόνο εσείς τώρα, γιατί δεν φταίτε, συμφωνώ με τον κ. Σταϊκούρα, τα τελευταία δυόμισι χρόνια που κυβερνάται, για αυτή την κατάσταση, η οποία επικρατεί στην ΛΑΡΚΟ.

Δυστυχώς, μέχρι στιγμής, κύριε Υπουργέ, παρατηρούμε μια αδιέξοδη λογική και πολιτική από την πλευρά της κυβέρνησης. Από τη μια, υπεραμύνεσθε της διατήρησης στο δημόσιο, της υπερχρεωμένης, η αλήθεια είναι, εταιρίας ΛΑΡΚΟ από την άλλη πλευρά, δεν έχετε μέχρι στιγμής, καταθέσει κάποιο συγκεκριμένο κυβερνητικό σχεδιασμό, ο οποίος να ανταποκρίνεται σε πραγματικά δεδομένα.

Τα πραγματικά δεδομένα είναι ότι η εν λόγω εταιρία παρουσιάζει ετήσιες ζημιές ύψους 90 εκατ. €, με το κόστος παραγωγής να είναι εξαιρετικά υψηλό και όπως αναφέρθηκε, η Κομισιόν ζητά να επιστραφούν ενισχύσεις ύψους 136 εκατ. € οδηγώντας τη χώρα μας στο Ευρωπαϊκό Δικαστήριο για τη μη ανάκτησή τους.

Στο «κάδρο» έρχονται να προστεθούν και οι οφειλές τόσο στην υπό εκκαθάριση παλαιά ΛΑΡΚΟ, όσο και στη Δ.Ε.Η., αναφέρθηκε το ποσό των περίπου 200 εκατ. € και από ό,τι διαβάζουμε, η προηγούμενη συμφωνία με τη Δ.Ε.Η. προέβλεπε την καταβολή έναντι κάθε μηνός των 2 εκατ. €, ωστόσο, λόγω οικονομικών προβλημάτων. Η ΛΑΡΚΟ έδινε έναντι 500.000 € το μήνα. Αν είναι πραγματικά τα ποσά αυτά μπορείτε, βεβαίως, να μας τα πείτε ή αν κάνω λάθος μπορείτε να με διορθώσετε.

Με δεδομένη αυτή τη διαμορφωθείσα πραγματικότητα και εφόσον δεν προτίθεστε, όπως λέτε, να προχωρήσετε σε αποκρατικοποίηση και θα το τονίσω αυτή τη στιγμή, για να μην υπάρχουν παρεξηγήσεις, δεν είναι σίγουρο αν η σωστή λύση θα είναι η αποκρατικοποίηση ή η παραμονή στο δημόσιο. Το ζητούμενο είναι να είναι παραγωγική και βιώσιμη η οποιαδήποτε εταιρεία και να μην υπάρχει πρόβλημα με τους υπαλλήλους που τραβάνε αυτή τη στιγμή τα όσα τραβάνε, μέσω των κυβερνητικών πολιτικών.

Θα θέλαμε να μας απαντήσετε σε κάποια ερωτήματα. Ποιος είναι ο σχεδιασμός που έχετε, αν έχετε καταρτίσει, για να καταστεί βιώσιμη η βιομηχανία και σε ποιες συγκεκριμένα άμεσες ενέργειες θα προχωρήσετε, προκειμένου να διασφαλίσετε ότι δεν θα μπει λουκέτο; Ποιο είναι το ετήσιο μισθολογικό κόστος της εταιρίας και το κόστος ενέργειας; Σε τι ποσό ανέρχονται οι ημερήσιες ζημιές της εταιρείας; Έχω διαβάσει στη δημοσιότητα και θα μου πείτε εσείς αν αληθεύει αυτό ότι το κόστος είναι 4.000 ευρώ τον τόνο ημερησίως, δηλαδή περίπου 200.000 ευρώ ημερησίως. Ποια είναι η μέση ετήσια αμοιβή των εργαζομένων και ποιο το κόστος των κρατικών ενισχύσεων προς την εταιρεία;

Κλείνοντας, όπως είπα και στην αρχή, αναμένω την γραπτή απάντηση για την κατάθεση εγγράφων στα βασικά αυτά ερωτήματα που έχω καταθέσει από το Φεβρουάριο. Έχω ζητήσει μάλιστα, να καταθέσετε για λόγους διαφάνειας και τον αναλυτικό πίνακα με την ετήσια μισθοδοσία της διοίκησης της ΛΑΡΚΟ τα τελευταία πέντε έτη και το συνολικό αριθμό των ατόμων που την απαρτίζουν, αλλά δυστυχώς δεν έχω λάβει κάποια απάντηση μέχρι σήμερα και με παραπέμψατε στο Υπουργείο Οικονομικών. Το θέμα, όμως, είναι ότι δεν είναι το Υπουργείο Οικονομικών αυτή τη στιγμή εδώ για να μας παρουσιάσει τα προβλήματα της ΛΑΡΚΟ, εσείς είσαστε, κύριε Υπουργέ, οπότε από εσάς θα τα ξαναζητήσω αυτή τη στιγμή και είναι και οξύμωρο αυτό που άκουσα –για να κλείσω- ότι αναφερθήκατε σε διορισμούς των διορισμών που έχουν κάνει οι προηγούμενες κυβερνήσεις. Χωρίς να φανεί ότι υποστηρίζω κάποιον εδώ, αλλά μιλήσατε για αυξήσεις μισθών που έγιναν αμέσως, όταν στη δική σας την κυβέρνηση παρατηρούμε αυτοπροαγωγές, διορισμούς καλλιτεχνικών διευθυντών, 2,5 χιλιάδες στο Υπουργείο Πολιτισμού, μέσω της Δ.Ε.Η., για τους αρχαιολογικούς χώρους και ταυτόχρονα, να έχουμε αναπόγραφους φορείς-φαντάσματα. Άρα, μιλάτε για ένα καθεστώς, το οποίο έχουν δημιουργήσει οι προηγούμενες κυβερνήσεις, όταν και εσείς αντίστοιχα με ράπερ -να αναφέρω- και τις οικογένειές τους που έχετε διορίσει, έχετε πέσει σε αυτή τη διαδικασία και κάνετε και εσείς διορισμούς από την πλευρά σας. Άρα, ας μιλήσουμε καλύτερα για μια αξιολόγηση στο δημόσιο και πώς μπορεί αυτή να βοηθήσει το κράτος επιτέλους και την ιδιωτική οικονομία, παρά να συζητάμε για το τι έκαναν οι προηγούμενοι και τι έκαναν οι επόμενοι.

Ούτε η αποκρατικοποίηση και η ένταξη στο ΤΑΙΠΕΔ θα σώσει τη ΛΑΡΚΟ ούτε -συγγνώμη για την έκφραση- το τέρας της παθογένειας του κρατισμού και των διορισμών και των ρουσφετιών που αναφέρεται εδώ πέρα, θα είναι η λύση. Πρέπει πραγματικά να βοηθήσουμε και να βρούμε μια λύση, να είναι βιώσιμη αυτή η εταιρεία, η οποία είναι μια πολύ μεγάλη παραγωγή για την Ελλάδα και μπορεί να ενισχύσει την οικονομία μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε και για το χρόνο. Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Ευχαριστώ, κυρία Πρόεδρε.

Πρώτα απ' όλα θα μου επιτρέψει ο αγαπητός συνάδελφος κ. Γεωργιάδης, ο προλαλήσας, να επεκτείνω ένα σχόλιό του και να πω ότι ράπερ κομματικό στέλεχος που διορίζεται στο δημόσιο, είναι ράπερ της συμφοράς, είναι του γλυκού νερού. Κατ' ευφημισμόν, λοιπόν, ας τον ονομάσουμε ράπερ.

Θα έρθω κατευθείαν στο «ψητό». Το πρώτο και βασικό που με ενδιαφέρει να ακούσω από τον κ. Σταθάκη είναι σε τι φάση βρισκόμαστε με το Ευρωπαϊκό Δικαστήριο. Η παραπομπή της Ελλάδας έγινε το Δεκέμβριο από την Κομισιόν για τη μη ανάκτηση των κρατικών ενισχύσεων προς την ΛΑΡΚΟ, όπως η Επιτροπή τις χαρακτηρίζει. Αυτό με ενδιαφέρει πάρα πολύ, κύριε Υπουργέ, να μας το πείτε και, επίσης, ποια είναι η υπερασπιστική μας γραμμή.

Δεύτερον, έρχομαι στον Πρόεδρο της ΛΑΡΚΟ, στη διοίκηση, βέβαια θέλω να σας πω ότι φαντάζομαι ότι εν τη ερήμην του λόγου ότι ο κ. Σταθάκης όταν επέρριπτε ευθύνες και ορθώς επέρριπτε στα πεπραγμένα προηγούμενων διοικήσεων έκανε την ατυχή σύγκριση, λέγοντας ότι η ΛΑΡΚΟ παρήγαγε νικέλιο με 22.000 δολάρια κόστος παραγωγής και πούλαγε με 10.000. Φαντάζομαι ότι δεν αναφέρεστε στον Πρόεδρο για το ίδιο πράγμα δηλαδή δεν έχει αλλάξει αυτή η ανισορροπία κόστους με της χρηματιστηριακής αξίας.

Το μέλλον της ΛΑΡΚΟ που εδώ λίγα ακούσαμε για το μέλλον θα έλεγα ότι είναι ανοιχτό. Η τύχη της ΛΑΡΚΟ είναι ανοιχτή προς τα πάντα από τον ξαφνικό θάνατο και το ξαφνικό λουκέτο μέχρι το κομμάτιασμα και την πώληση της επιχείρησης. Η επιχείρηση ΛΑΡΚΟ καλείται να επιστρέψει χρήματα που δεν έχει, δεν μιλάμε για τραπεζική κάλυψη κανείς δεν δανείζει στην ΛΑΡΚΟ ούτε με το πιστόλι στον κρόταφο. Κάθε χρόνο έχει ζημίες 60 με 80 εκατ. ευρώ. Στη ΔΕΗ χρωστάει και κάθε χρόνο βάζει μέσα τη ΔΕΗ έως 5 εκατ. ευρώ το μήνα. Παρακαλώ οι εκπρόσωποι της ΔΕΗ να μου το επιβεβαιώσουν αυτό. Άρα, θα έλεγα εδώ ότι τα λόγια, ότι εμείς θέλουμε να στηρίξουμε τη ΛΑΡΚΟ και είμαστε έτοιμοι να μπούμε οικονομικά στο όποιο σχέδιο εξυγίανσης, εγώ το ακούω εντελώς βερεσέ, είναι πραγματικά βερεσέδια αυτά. Βερεσέ από τη ΛΑΡΚΟ προς τη ΔΕΗ, βερεσέ κουβέντες της ΔΕΗ προς τη ΛΑΡΚΟ, διότι με ποια οικονομικά προσόντα η ΔΕΗ θα πάει να μπει οικονομικά στη ΛΑΡΚΟ, είμαστε τώρα ρεαλιστές; Όταν ο ίδιος ο κ. Παναγιωτάκης έλεγε ότι η χρεωκοπία μιας χώρας μπορεί να γίνει και από ένα τουφέκι, στη ΔΕΗ για παράδειγμα μία επιχείρηση που δεν έχει καμία ρευστότητα που της χρωστάει και η «Μιχαλού»;

Άρα, θα ήθελα να μας διευκρινίσει ο Πρόεδρος της ΔΕΗ, τι ακριβώς εννοεί λέγοντας ότι θα είμαστε κοντά στη ΛΑΡΚΟ να τη διασώσουμε, με ποιο τρόπο; Με ευχές, αν τις μαζέψουμε όλες τις ευχές εδώ πάλι δεν φτάνουν για να διασωθεί. Θέλω παρακαλώ βάσει ποιου σχεδίου και ποιων οικονομικών δυνατοτήτων της η ΔΕΗ μας δηλώνει δια μέσου του Προέδρου της ότι είναι έτοιμη οικονομικά να συμβάλει στην σωτηρία της ΛΑΡΚΟ, υπάρχει σωτηρία για τη ΛΑΡΚΟ, μπορούμε να δούμε λίγο με μία προοπτική το ζήτημα. Και έρχομαι σε εσάς, κύριε Πρόεδρε της ΛΑΡΚΟ που θα απευθύνω κάποια ερωτήματα. Τα υπάρχοντα μεταλλεύματα στην περιοχή, βάση αυτών που έχουμε διαβάσει και αναλύσεων είναι ότι αρκούν για 25 με 30 χρόνια, αν ισχύει αυτό παρακαλώ να μου το πείτε. Και για να είναι η επιχείρηση βιώσιμη και η μεταλλευτικής της δραστηριότητα να εξακολουθήσει απρόσκοπτα και η εξαγωγική της επίσης θα πρέπει βάσει διαφόρων οικονομικών μελετών που έχω διαβάσει να επενδυθούν χρήματα της τάξης 200 με 250 εκατ. ευρώ.

Χρειάζεται 200 με 250 εκατ. ευρώ επένδυση για να αξιοποιηθούν τα μεταλλεύματα της περιοχής που φτάνουν για τα επόμενα 25 έως 30 χρόνια, αλλά με συνθήκες περιβαλλοντικές και βάση σωστής διαχείρισης. Διευκρινίστε μου, σας παρακαλώ. Είπατε ότι ετοιμάζετε επιχειρησιακό σχέδιο για τη ΛΑΡΚΟ, δεν το έχετε έτοιμο; Αφού εσείς ήσασταν έτοιμοι, ως κυβέρνηση και αναφέρομαι στον Υπουργό να κυβερνήσετε το 2015 γιατί αφήνετε 2,5 χρόνια να περάσουν και ακόμα το πολεμάτε αυτό το επιχειρησιακό σχέδιο; Παρακαλώ να μας το καταθέσει ο Πρόεδρος της ΛΑΡΚΟ, εάν υπάρχει. Βεβαίως να μας το δώσετε.

Πείτε μου κάτι άλλο, κύριε Πρόεδρε της ΛΑΡΚΟ για τα μισθολογικά όρια, θέλω να μου πείτε, ποιος είναι ο κατώτατος μισθός που δίνει η ΛΑΡΚΟ σε εργαζόμενό της σήμερα και ποιος ο ανώτατος. Θέλω την κλίμακα. Υπάρχουν αλήθεια στελέχη της ΛΑΡΚΟ που αμείβονται με 7.000 ευρώ τον μήνα; Θα ήθελα να το ξέρω παρακαλώ, διότι τότε αν μία καταχρεωμένη και δυστυχώς χρεοκοπημένη επιχείρηση δίνει τέτοιους μισθούς κάτι δεν πάει καλά στο βασίλειο της «δανιμαρκίας». Μακάρι να μην ισχύει. Παρακαλώ διευκρινίστέ το μας. Να πω και κάτι κύριε Σταθάκη για την εκκαθάριση.

Καλά το είπατε 27 χρόνια εκκαθάριση, προσέξτε όμως 24,5 χρόνια οι προηγούμενοι λέτε, 2,5, χρόνια μόνο σε εσάς, μα δεν πάει έτσι το ξέρετε, διότι θα έλεγα εγώ ότι δεν σας έφτασαν εσάς τα 24,5 χρόνια εκκαθάρισης και λέτε ας κάτσουμε άλλα 2,5 χρόνια, όχι εσείς ας αφήσουμε τους εκκαθαριστές. Αυτά τα καθορίζει το πτωχευτικό δίκαιο και η αδυναμία της δικής σας κυβέρνησης να παρέμβει σε αυτό το κομμάτι του δικαίου έτσι ώστε οι εκκαθαρίσεις να μην κρατάνε μισό αιώνα. Αλλά βέβαια και 25-27 χρόνια δεν είναι και πολλά, αν σκεφτούμε πόσο κράτησε η εκκαθάριση της Τράπεζας Κρήτης. Το θυμόσαστε.

Νομίζω ότι και εκείνη σχεδόν μια εικοσαετία κράτησε και μιλάμε για σκάνδαλα σοβαρά. Τώρα για τη ΛΑΡΚΟ; Μπορεί να κρατήσει και 60 χρόνια.

Καταλήγοντας, θέλω να πω το εξής, όποιος πάει στη Λάριμνα και περάσει και από το διπλανό χωριό στην είσοδο -να το πω έτσι- του χώρου, θα πει; Μα που ήλθα στον Άρη; Είναι όλα κατακόκκινα, τα εδάφη, τα βουνά, μια κόκκινη σκόνη.

Θέλω να ρωτήσω, αγαπητέ Πρόεδρε της ΛΑΡΚΟ, υπάρχουν επιδημιολογικές μελέτες για την επίπτωση στην υγεία των εργαζομένων και των κατοίκων της περιοχής; Και οι περιβαλλοντικοί όροι τηρούνται επακριβώς και αν όχι που δεν τηρούνται και για ποιο λόγο;

Αυτά είχα να πω, καταλήγοντας ότι η ΛΑΡΚΟ είναι ένα παράδειγμα τρανταχτό του ελληνικού «παράδοξου» πιάνεις χρυσό –νικέλιο- και το μετατρέπεις, δυστυχώς, σε κοπριά.

Αυτά είχα να σας πω και ελπίζω η ΛΑΡΚΟ να επιβιώσει, διότι είναι πραγματικά αδιανόητο μια ελληνική εξαγωγική επιχείρηση, μοναδική στην Ευρώπη στο είδος της, να βρίσκεται σε αυτό το χάλι. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συρμαλένιος.

ΝΙΚΟΣ ΣΥΡΜΑΛΕΝΙΟΣ: Κυρία Πρόεδρε, δεν είχα σκοπό να μιλήσω, γιατί δεν είμαι της περιοχής, είμαι από τις Κυκλάδες, αλλά έχει σημασία, διότι σήμερα πρόκειται για συζήτηση για μια μεγάλη μεταλλοβιομηχανία της χώρας και επειδή ακριβώς μιλάμε για την παραγωγική ανασυγκρότηση αυτής της χώρας που τουλάχιστον τα επόμενα δύο χρόνια θα επιδιώξουμε πάση θυσία, να υπάρξει σε αυτή τη χώρα και επειδή ακριβώς έχουμε και εμείς ζητήματα στην περιοχή μας, όπως Νεώριο Σύρου –Ναυπηγείο- που είναι σε πολύ χειρότερη κατάσταση απ' ότι είναι η ΛΑΡΚΟ, όχι τόσο σαν οικονομικά στοιχεία, αλλά η κατάσταση που υπάρχει αυτή τη στιγμή, έχω ευαισθητοποιηθεί ακούγοντας τις εισηγήσεις.

Θα ήθελα να πω ότι από τις τοποθετήσεις που έγιναν, κατά την άποψή μου, τουλάχιστον από τα κόμματα της αντιπολίτευσης περισσεύει η υποκρισία. Και περισσεύει η υποκρισία σε τελευταία ανάλυση, γιατί αυτοί, οι οποίοι πλήττονται από όλη αυτή την κατάσταση, την οποία δημιούργησαν όλες οι προηγούμενες διοικήσεις.

Είναι χαρακτηριστικά αυτά, που είπε ο κύριος Υπουργός, εμένα προσωπικά με εντυπωσίασαν, βεβαίως, δεν είναι κάτι το οποίο δεν γνωρίζουμε, αλλά με αριθμούς και με δεδομένα, τόσο εύγλωττα, είναι πραγματικά εντυπωσιακά να τα ακούει ένας τρίτος άνθρωπος, που βρίσκεται έξω από το πρόβλημα της συγκεκριμένης περιοχής.

Και εδώ υποκρισία γιατί αυτοί που πλήττονται πραγματικά είναι οι χίλιοι και κάτι εργαζόμενοι περίπου –νομίζω ότι είναι τόσοι- και βεβαίως και η εθνική οικονομία που περιμένουν μια λύση και από τη σημερινή συζήτηση. Δεν περιμένουν, απλώς, «κορώνες» που δεν καταλήγουν σε καμία πρόταση.

Εγώ δεν άκουσα από τους τοποθετήσεις όλων των κομμάτων της αντιπολίτευσης καμία απολύτως πρόταση, η οποία να αμφισβητεί επί της ουσίας αυτό, το οποίο επιχειρείται σήμερα. Η Κυβέρνηση δεν έχει βγάλει «τον άσο από το μανίκι», όταν πρόκειται για μια τέτοια κακοδιαχείριση μέσα σε μια παγκόσμια οικονομική και ευρωπαϊκή οικονομική πραγματικότητα, η οποία είναι σύνθετη και μακάρι να ήταν τα ζητήματα, όπως τα έθεσε ο συνάδελφός ο κ. Παφίλης, μας φταίει ο καπιταλισμός και άρα αφού φταίει ο καπιταλισμός, έχουμε τη λύση να βρούμε την εναλλακτική πρόταση.

Το ζήτημα είναι τι κάνουμε σήμερα. Επειδή άκουσα, ότι μόνο προς τη ΔΕΗ υπάρχουν οφειλές 240 εκατ. πραγματικά σκέφτηκα, ότι με 2 εκατ. που χρωστάει το Νεώριο, κύριε Διοικητά της ΔΕΗ, έχετε κόψει το ρεύμα;

Εντάξει καλά κάνατε. Αλλά, 240 εκατομμύρια ευρώ που χρωστάει, είναι ένα τεράστιο ποσό. Βεβαίως, η λύση που δίνεται είναι πολύ σημαντική. Φυσικά, στο Νεώριο έχουμε άλλο πρόβλημα. Έχουμε έναν αφερέγγυο επιχειρηματία, ο οποίος έχει κατακλέψει τόσα χρόνια και το δημόσιο και τους εργαζόμενους. Ας ελπίσουμε, όμως, ότι είναι οι τελευταίες.

Θα ήθελα να ξέρω λοιπόν, συνολικά, πόσες οφειλές έχει η ΛΑΡΚΟ; Εκτός από τη Δ.Ε.Η., που είναι 240, συνολικά, τι χρέη έχει;

Επίσης, εκτός από τις προτάσεις που άκουσα, από το σχέδιο, το οποίο έχει μπει σε διαδικασία, αργά αλλά σταθερά, αυτά τα τελευταία δυόμισι χρόνια και κυρίως, τους τελευταίους μήνες, επιταχύνεται η επεξεργασία ενός στρατηγικού σχεδίου ανάπτυξης. Εκτός από αυτό το σχέδιο, τι άλλο υπάρχει για να μπορέσει να επιβιώσει και πρέπει να επιβιώσει και είναι σαφές ότι με αυτή την κυβέρνηση, η μόνη σταθερή επιδίωξη είναι να επιβιώσει σε ένα σχέδιο πραγματικής βιώσιμης ανάπτυξης, αυτή η μεγάλη μεταλλουργική επιχείρηση της χώρας, προς όφελος και των εργαζομένων που βρίσκονται εκεί, των θέσεων απασχόλησης, αλλά και προς όφελος της εθνικής οικονομίας. Νομίζω ότι με το διάλογο, με τη διοίκηση, με τους μετόχους και με τους εργαζόμενους, είναι σαφές ότι αυτό το πρόγραμμα μπορεί να σταθεί στο πόδια του και υπάρχουν σοβαρές προοπτικές να έχουμε, σε δύο τρία χρόνια μια άλλη κατάσταση σε αυτή την επιχείρηση που έχει βρεθεί να είναι μια ακόμα καυτή πατάτα, όπως μια σειρά τέτοια μεγάλα ζητήματα, που κληρονόμησε η κυβέρνηση από το παρελθόν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Άνθιμος Ξενίδης, Διευθύνων Σύμβουλος της ΛΑΡΚΟ «Γ.Μ.Μ. Α.Ε.»

ΑΝΘΙΜΟΣ ΞΕΝΙΔΗΣ (Διευθύνων Σύμβουλος της ΛΑΡΚΟ «Γ.Μ.Μ. Α.Ε.»): Ευχαριστώ κυρία Πρόεδρε. Καταρχάς, ευχαριστώ τον Πρόεδρο για την πρόσκληση. Ευχαριστώ τον κ. Υπουργό και τον Πρόεδρο της Δ.Ε.Η., για τη βοήθεια που μας παρείχε όλο αυτό το διάστημα και να ευχαριστήσω, όλους τους Βουλευτές για το ενδιαφέρον που δείχνετε για την ΛΑΡΚΟ.

Εμείς, ως Διοίκηση, κληθήκαμε τον Αύγουστο του 2015, πριν δύο χρόνια, να διοικήσουμε την εταιρεία. Η εταιρία, την ώρα που αναλάβαμε, είχε 30 εκατομμύρια ευρώ ζημία, μέχρι το μισό του έτους. Είχε μια τιμή, αυστηρά καθοδική, η οποία συνέχισε να κατεβαίνει και παρέμεινε σε αυτά τα επίπεδα για πάρα πολύ μεγάλο χρονικό διάστημα. Ακόμα εκεί είναι, στα χαμηλά επίπεδα.

Όπως αναφέρθηκε, η τιμή του μετάλλου καθορίζεται από το χρηματιστήριο μετάλλου του Λονδίνου. Δεν μπορούμε να επέμβουμε στην τιμή. Άρα, δεν μπορούμε να επέμβουμε στα έσοδα μας. Ποια ήταν λοιπόν η δυνατότητά μας; Η δυνατότητά μας είναι να περιορίσουμε το κόστος. Κάναμε πολύ μεγάλες προσπάθειες σε αυτό. Το πρώτο πράγμα που κάναμε ήταν, να κοιτάξουμε την επιτροπή προμηθειών. Και θα απαντήσω, στον Πρόεδρο του Σωματείου Εργαζομένων ότι είναι κρίμα για αυτό που λέει. Αυτή τη λέξη θα χρησιμοποιήσω.

Ήρθαμε με τον Πρόεδρο σε μια εταιρεία που το πρώτο πράγμα που λεγόταν είναι ότι γίνονται παρατυπίες στις προμήθειες.

Πήρα έναν άνθρωπο – δεν πήρα κανέναν άλλο – με δελτίο παροχής υπηρεσιών, έναν που τον ήξερα για το ήθος του και για το μυαλό του και με τη δέσμευσή του μόλις φύγουμε, γιατί κάποια στιγμή θα φύγουμε, αμέσως να παραιτηθεί. Δεν κουβαλάμε και δεν χρεώνουμε την εταιρεία με δικούς μας ανθρώπους.

Συνεχίσαμε στα άλλα στοιχεία κόστους. Το κόστος των εργολαβιών μειώθηκε πάρα πολύ, όπως και το κόστος για τα διάφορα υλικά. Όπου μπορούσαμε «βάλαμε χέρι». Κυρίως κινηθήκαμε προς τις μεγάλες εργολαβίες. Κοιτάξαμε το θέμα της Δ.Ε.Η., προφανέστατα. Ήταν κρίμα που η ΛΑΡΚΟ τόσο καιρό δεν είχε διαπραγματευτεί μια τιμή ρεύματος με τη Δ.Ε.Η., που έγινε προς τιμήν του Προέδρου της Δ.Ε.Η., κυρίου Παναγιωτάκη και προχώρησε σε αυτήν τη συμφωνία και φυσικά με την υποστήριξη του Υπουργείου.

Καταφέραμε πολλά πράγματα. Σας είπαμε κάποια πράγματα. Μας ρωτάτε τι κάνουμε. Μόνο το κόστος παραγωγής ήταν 14.500 ευρώ και τώρα έπεσε στα 12.000 ευρώ και, αν βάλουμε και τη Δ.Ε.Η., είναι 11.200 ευρώ. Έχω τα κοστολόγια της εταιρίας. Παρόλα αυτά, το κόστος της εταιρίας δεν είναι 11.200, δηλαδή το κόστος που χρειάζεται για να παραχθεί ένας τόνος νικελίου. Είναι και άλλα. Είναι τα κόστη που προέρχονται από το παρελθόν, τα χρέη προς τη ΔΕΗ, τα δάνεια που πληρώνουμε, τα έξοδα διοίκησης και διάθεσης που ανεβάζουν το συνολικό κόστος στα 12.000 με 12.500 ευρώ. Αυτό είναι κυμαινόμενο γιατί δεν είναι σταθερές οι τιμές. Αντιμετωπίσαμε πολύ, λοιπόν, το θέμα του κόστους.

Δεν αγγίξαμε τις αμοιβές. Λάθος. Τις αγγίξαμε κατά κάποιον τρόπο. Τι κάναμε; Επειδή τέθηκε ένα ερώτημα ποιοι είναι οι δικοί μας μισθοί, είναι το πλαφόν 4.750 ευρώ. Με 4.750 μπήκαμε. Αυτό ήταν όταν οι άλλες διοικήσεις είχαν 11.000. Αν δείτε τα κόστη των διοικήσεων, το μεγαλύτερο που είχα δει σε επίπεδο χρονιάς είναι 800.000 ευρώ. Ήταν τεράστια ποσά και τα μειώσαμε τρομερά και αυτά. Μας ζητήθηκε να απαντήσουμε τι κάναμε με τα μέτρα. Το πρώτο μέτρο ήταν να βάλουμε πλαφόν στους μισθούς των στελεχών. Το πλαφόν μπήκε, παρά το γεγονός ότι αμφισβητείται η νομική του εγκυρότητα, αλλά το κάναμε για πολιτικούς λόγους, όχι κομματικούς, δηλαδή για να δείξουμε ότι ξεκινάμε από τους μεγάλους.

Το υφιστάμενο καθεστώς μάς δημιούργησε πολλά προβλήματα και εννοώ τις κρατικές ενισχύσεις. Προσπαθήσαμε να κάνουμε έργα. Κοιτάξαμε το πιο απλό. Χρειαζόμαστε 5 με 6 εκατομμύρια για να κάνουμε μια μονάδα σφαιροποίησης, που να εκμεταλλευτούμε ένα απόθεμα σκόνης που αξίζει πολλά χρήματα, της τάξης των 20 και πλέον εκατομμυρίων. Για να το κάνουμε αυτό, δεν μπορούσαμε. Όπου και να αποταθήκαμε το πρώτο πράγμα που μας έλεγαν ήταν οι κρατικές ενισχύσεις και μας έκλειναν οι πόρτες. Προσπαθήσαμε να κοιτάξουμε όλα τα θέματα ανάπτυξης. Το πρώτο πράγμα που κάναμε ήταν να κοιτάξουμε τον ανοξείδωτο χάλυβα. Ζήτησα από παλιά να μαζέψω όλο το υλικό για το τι έχει γίνει με τον ανοξείδωτο χάλυβα. Άλλαξαν οι συνθήκες για τον ανοξείδωτο χάλυβα. Δεν είναι όπως ήταν τότε. Τότε ήταν μια ευκαιρία. Τώρα είναι για δυσκολία.

Κοιτάξαμε το θέμα της υδρομεταλλουργίας. Φωνάξαμε τους ανθρώπους που δούλεψαν πάνω στην υδρομεταλλουργία να μας πουν τις απόψεις τους, αλλά είναι πολλά τα χρήματα που χρειάζονται. Σκεφτήκαμε να κάνουμε μια πιλοτική δοκιμή, έστω στα πλαίσια κάποιων ερευνητικών έργων. Δεν μπόρεσε να γίνει και αυτή. Τουλάχιστον να ξεκινήσουμε μια πιλοτική δοκιμή και να είμαστε πανέτοιμοι, δηλαδή να επαναλάβουμε κάποιες εργασίες που είχαν γίνει στο παρελθόν και να την αναπτύξουμε, ώστε με την πρώτη ευκαιρία να κινηθούμε προς τη υδρομεταλλουργία και να έχουμε χαμηλό κόστος παραγωγής. Όσον αφορά τα ερωτήματα που τέθηκαν για τις προσλήψεις, εμείς δεν κάναμε προσλήψεις. Θα σας πω τα ακριβή νούμερα.

Πήραμε έναν μηχανικό σε όσο διάστημα είμαστε και ένα υπάλληλο. Δύο άτομα και άλλους τρείς που ήταν από τις οικογένειες των θανούντων συνολικά 5 άτομα. Δεν πήραμε κανέναν άλλον. Και δεν θέλαμε να πάρουμε. Ειπώθηκε κάτι για κομματικές επιλογές, εμείς δεν κάναμε συνειδητά καμία κομματική επιλογή. Τους ανθρώπους τους αξιολογούμε με βάση τα προσόντα τους και κάνουμε αυτές τις επιλογές. Το αν ο ένας ή ο άλλος είναι του ενός κόμματος ή του άλλου, δεν το εξετάζουμε.

Αναβαθμίσεις γίνονται προφανέστατα. Όταν φεύγουν κάποιοι που είναι εργοδηγοί θα πρέπει να αντικατασταθεί. Έγιναν, αλλά όχι στο βαθμό στον οποίο είχαν γίνει την προηγούμενη διετία. Συνταξιούχοι. Ξέρετε καλά ότι εμείς δώσαμε εντολή να σταματήσουν και να φύγουν όσοι υπάλληλοι στην επιχείρηση έχουν κάνει αίτηση και παίρνουν σύνταξη. Το έχουν ζητήσει να φύγουν απλώς, δεν μπορεί να υλοποιηθεί γιατί υπάρχουν κάποια γραφειοκρατικά προβλήματα. Θα το κάνουμε όμως.

Λέχθηκε το «φτωχοί εργαζόμενοι». Θα το πάω σύμφωνα με ένα ερώτημα που είχε τεθεί για το πόσο είναι το μισθολογικό κόστος στην εταιρεία; Δεν είναι μικρό. Είναι μεγάλο. Συγκεκριμένα, 47.000 ευρώ το μισθολογικό κόστος ανά έτος όλα συμπεριλαμβανομένου ανά άτομο, μέσος όρος αυτή είναι μια διαίρεση του συνολικού κόστους που έχουμε στην εταιρεία γύρω στα 50.000.000 του μισθολογικού κόστους για τον αριθμό των εργαζομένων. Όλα συμπεριλαμβάνονται και εργοδοτικές εισφορές και όλα. Δεν έχουμε λοιπόν, φτωχούς εργαζόμενους στην ΛΑΡΚΟ, αν υπάρχουν θα είναι πολλοί λίγοι.

Το κόστος ενέργειας είναι 4.230.000 το μήνα που σημαίνει 50.000.000 το χρόνο. Συνολικό κόστος που θα πρέπει να πληρώνουμε στη ΔΕΗ. Άρα, 50.000.000 στη ΔΕΗ συν άλλα 50.000.000 στη μισθοδοσία είναι 100.000.000, σας ενημερώνω ότι τα έσοδα μας σε ετήσια βάση είναι 150.000.000 λόγω της πολύ χαμηλής τιμής. Εμείς φτιάξαμε το επιχειρηματικό πλάνο ήταν τακτική κίνηση, πως θα κινηθούμε δηλαδή για την επόμενη τριετία στις συνθήκες της δύσκολης κατάστασης της εταιρείας. Το κάναμε αυτό και το ακολουθούμε στα σημεία που μπορούμε.

Τώρα είναι η ώρα του στρατηγικού πλάνου, πρέπει να δώσουμε την προοπτική της εταιρείας και τι συνθήκες χρειάζονται για να υπάρχει μια προοπτική; Τι χρήματα χρειάζονται να επενδυθούν; Τα κάναμε όλα αυτά. Το business plan είναι έτοιμο, το επιχειρηματικό πλάνο είναι έτοιμο, το στρατηγικό γίνεται από την Oliver Wilmer μια από τις 10 μεγαλύτερες εταιρείες στον κόσμο. Παίρνουμε συμβούλους λοιπόν εκεί που χρειάζεται. Οι συνδικαλιστές δεν πληρώνονται παραπάνω, και μάλιστα εργάζονται σε σχέση με την πλειονότητα απ’ ότι ξέρω σε άλλες επιχειρήσεις που δεν εργάζονται.

Τα σενάρια. Η διοίκηση της εταιρείας είναι σε μια δύσκολη κατάσταση πρέπει να το καταλάβετε αυτό. Δουλεύουμε, παράγουμε και πουλάμε κάτω του κόστους αυτό μπορείς να το κάνεις. Μπορείς να το κάνεις, αλλά για λίγο χρονικό διάστημα, εμάς διήρκησε πολύ. Πρέπει να πάρουμε αποφάσεις.

Επειδή, το 75% του κόστους είναι μεταβλητό κόστος, δηλαδή, για κάθε τόνο του νικελίου, το 75% είναι μεταβλητό κόστος και τι σημαίνει αυτό. Σημαίνει ότι, πρέπει να μειώσουμε παραγωγή, εάν οι τιμές πάνε έτσι, ώστε να μπορέσουμε να περιορίσουμε τις ζημιές μας. Η μείωση της παραγωγής μπορεί να γίνει βγάζοντας, έξω, 1 από τα 5 καμίνια, έτσι έχεις ένα περίπου 12% μείωσης ή μπορείς να μειώσεις 2 καμίνια, δηλαδή να πας προοδευτικά.

Επειδή, όμως, εμείς έχουμε βραχυχρόνιες υποχρεώσεις, όπως όλες οι εταιρείες και τις οποίες υποχρεώσεις τις πληρώνουμε μέσα σε τρεις μήνες (τώρα, λόγω της κατάστασης, ανέβηκε λίγο αυτό) και για να τις καλύψουμε, δεν μπορούμε να πάμε στη μηδενική παραγωγή για να έχουμε και «μηδενικές ζημιές». Οπότε, πρέπει να πάμε σταδιακά στη μείωση της παραγωγής, έως εκεί που θα ισορροπήσει, βλέποντας, πάντα, τις τιμές και επανεξετάζοντας την κατάσταση.

Για τα περιβαλλοντικά, που ρωτήσατε. Πρέπει να επισημάνω ότι το εργοστάσιο είναι παλιό, αυτό, όμως, δεν σημαίνει ότι είναι απαξιωμένο. Είναι λάθος να ακούγεται ότι «είναι ένα παλιό εργοστάσιο, δεν βαριέσαι», διότι το εργοστάσιο ανακαινίζεται διαρκώς και διαρκής ανακαίνιση σημαίνει ότι δίνουμε πολλά χρήματα για επενδύσεις, επειδή τα καμίνια, από τη φύση τους, χαλάνε και πρέπει να τα ξαναχτίσουμε. Άρα, κάνουμε επενδύσεις πάνω σε αυτό. Όταν είπα ότι το εργοστάσιο είναι παλιό, εννοούσα ότι έχει παλιές εγκαταστάσεις αποκονίωσης. Αυτές οι αποκαταστάσεις και με δεδομένο ότι από τη μια, υπάρχει μια υφιστάμενη κατάσταση και από την άλλη, οι περιβαλλοντικοί όροι κατεβάζουν τα όρια, κάποια στιγμή, είμαστε εκτός ορίων σε κάποιες εγκαταστάσεις, ενώ σε κάποιες άλλες, δεν είχαν τοποθετηθεί ποτέ φίλτρα και προσπαθούμε, μέσα στο στρατηγικό πλάνο, να τα μαζέψουμε και όλα αυτά, για να δούμε το κόστος και να πούμε και στην κυβέρνηση και στους μετόχους ότι «κοιτάξτε, αυτά τα χρήματα χρειάζεται η εταιρεία για να λειτουργήσει με κέρδος και προσπαθώντας και επιτυγχάνοντας την άριστη προστασία του περιβάλλοντος». Δεν είναι εύκολο, όμως, αυτά να γίνουν από τη μια στιγμή στην άλλη.

Για τις επιδημιολογικές μελέτες, ξέρω ότι έχουν γίνει κάποιες μελέτες, αλλά εγώ δεν τις έχω δει ποτέ. Μου είπαν, όμως, ότι δεν υπάρχει θέμα, αλλά, το λέω με επιφύλαξη.

Ένα τελευταίο, που ήθελα να πω, είναι το εξής. Η ΛΑΡΚΟ κακολογείται, άλλοτε εσκεμμένα και άλλοτε όχι, αλλά, τις περισσότερες φορές, νιώθουμε –δεν ξέρουμε- ότι αυτό γίνεται επίτηδες. Λοιπόν, να ξέρετε ότι, πραγματικά, αυτή τη στιγμή, έχουμε τις βραχυχρόνιες υποχρεώσεις, όπως όλες οι εταιρείες, έχουμε και κάποιες ληξιπρόθεσμες, αυτό δε σημαίνει ότι κάναμε παύση πληρωμών, όπως λένε στα Μέσα. Όποιος το λέει αυτό, δημιουργεί τρομερό πρόβλημα στην εταιρία. Το είπαμε και την άλλη φορά, που ήμασταν στην εταιρία, το σύνολο των δανειακών οφειλών είναι 30 εκατ. ευρώ, περίπου 32 εκατομμύρια ευρώ χρωστάμε στην Τράπεζα Πειραιώς, -ένα από τα δάνεια, για τα οποία κατηγορούμαστε για κρατικές ενισχύσεις, αλλά το αποπληρώνουμε κανονικά, αν και είχαμε κάποια τυπικά προβλήματα, που, όμως, τείνουν να λυθούν.

Επαναλαμβάνω ότι το αποπληρώνουμε κανονικά. Η εταιρία, σαν μέγεθος, δεν έχει πολλές δανειακές υποχρεώσεις, δηλαδή, κάλλιστα, αν είχε «πρόσωπο», θα μπορούσε να έχει πάρει κάποια δάνεια, παλαιότερα και να έχει το επίπεδο των δανειακών υποχρεώσεων, που έχουν άλλες εταιρείες.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Σας ρώτησα και θέλω να μου εξηγήσετε, ποια είναι η συμφωνία με τη ΔΕΗ, που αρχίζει, τώρα, από τον Σεπτέμβριο. Αν για παράδειγμα, σήμερα έχετε 9 εκατ. και παίρνει τα 3 εκατ. ευρώ η Δ.Ε.Η., πώς η ΛΑΡΚΟ θα αντιμετωπίσει τα υπόλοιπα προβλήματα χρηματοδότησης; Αυτό θέλω να ρωτήσω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ρένεσης.

ΜΙΧΑΗΛ ΡΕΝΕΣΗΣ (Πρόεδρος τους Δ.Σ. της «ΛΑΡΚΟ Γ.Μ.Μ. Α.Ε.»): Αυτό είναι λάθος. Ήταν στοιχείο της διαπραγμάτευσης, δηλαδή εκχώρηση απαιτήσεων της ΛΑΡΚΟ. Δεν έγινε αυτό, αλλά υπογράφηκε μια συμφωνία, οπότε δεν ισχύει. Δεν μπορώ να αποδημήσω όλο αυτό που είπατε, γιατί στηρίζεται σε λάθος αρχή. Οπότε δεν ισχύει. Κοιτάξτε, θα μπορούσαμε να πούμε ορισμένα πράγματα στο τέλος. Είναι άλλο το οικονομικό σκέλος και άλλο το ταμειακό, δηλαδή έχουν μια σχετική αυτοτέλεια μεταξύ τους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν, θα τοποθετηθεί και ο Υπουργός το τέλος που μπορεί να τα πιάσει αυτά τα θέματα.

ΜΙΧΑΗΛ ΡΕΝΕΣΗΣ (Πρόεδρος τους Δ.Σ. της «ΛΑΡΚΟ Γ.Μ.Μ. Α.Ε.»): Μπορώ να πω το εξής: Οποιοδήποτε έξοδο, οποιοδήποτε κόστος, καλείται η διοίκηση να βρει τα χρήματα να το πληρώνει. Το ίδιο ισχύει και για τη συγκεκριμένη περίπτωση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερχόμαστε στη Δ.Ε.Η.

Το λόγο έχει ο κ. Παναγιωτάκης.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος του Δ.Σ. της Δ.Ε.Η. Α.Ε.): Νομίζω ότι τα θέματα που αφορούν στη Δ.Ε.Η. έχουν απαντηθεί και από τη διοίκηση της ΛΑΡΚΟ, απλώς θέλω δύο πράγματα να τονίσω.

Το πρώτο είναι ότι αυτή η πίστη που έδειξε αυτή η διοίκηση της ΛΑΡΚΟ για τη σωτηρία της ΛΑΡΚΟ, πραγματικά επίδρασε καταλυτικά και σ’ εμάς και στο Διοικητικό Συμβούλιο, ώστε να προχωρήσουμε σ' αυτή τη συμφωνία. Ομολογώ ότι εμένα μου ανατράπηκε μια εικόνα, η οποία υπήρχε και νομίζω ότι τα στοιχεία που έδωσε ο κ. Ξενίδης ήταν καταλυτικά.

Επειδή υπάρχει μια ερώτηση εάν η Δ.Ε.Η. μπαίνει και πόσο μπαίνει μέσα, δεν το βλέπουμε στατικά, περιστασιακά. Είπαμε ότι σε δύσκολες εποχές, όπως είναι τώρα, με τόσο χαμηλή τιμή του νικελίου, όλοι θα πρέπει να προσπαθήσουμε κι έτσι προσπαθώ και η Δ.Ε.Η. Πιστεύουμε ότι σε μεσοπρόθεσμη βάση η Δ.Ε.Η. και τα χρήματά της θα παίρνει κανονικά, αλλά και προοπτικά μπορεί να βγάλει και κέρδη από τη ΛΑΡΚΟ.

Ένα τελευταίο: Έχουμε 11,5% περίπου συμμετοχή στο μετοχικό κεφάλαιο της ΛΑΡΚΟ. Εάν παρουσιαστεί ένα αξιόπιστο, αναπτυξιακό, στρατηγικό σχέδιο, η Δ.Ε.Η. δε μπορεί να μη στηρίξει τη ΛΑΡΚΟ. Άλλωστε, δεν θα είναι τόσο τρομερά τα χρήματα. Έχω ακούσει ότι επενδύσεις της τάξεως των 150 εκατ. € - 200 εκατ. € μπορούν να εκσυγχρονίσουν τη ΛΑΡΚΟ, να αλλάξουν τις μεθόδους κ.λπ. Αυτό αντιστοιχεί σε 20 εκατ. € - 25 εκατ. € για τη Δ.Ε.Η. Θα τα βρούμε εάν είναι να στηριχθεί η ΛΑΡΚΟ και να προχωρήσει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τους εκπροσώπους των Σωματείων Εργαζομένων. Το λόγο έχει ο κ. Κορέντζελος.

ΑΝΔΡΕΑΣ ΚΟΡΕΝΤΖΕΛΟΣ (Εκπρόσωπος του Σωματείου Εργαζομένων «ΛΑΡΚΟ»): Ακούγοντας τη διοίκηση της εταιρείας σε πολλά πράγματα, νομίζω ότι δουλεύω σε κάποια άλλη εταιρεία και στέκομαι στα κομμάτια αυτά που ξεκίνησαν από την αρχή, δηλαδή για τον άκρατο κομματισμό που μας κατέχει, επειδή δεν αποδέχονται τίποτα, εγώ σας είπα, είμαι διατεθειμένος να σας δώσω στοιχεία, για όλους αυτούς που έχουν προαχθεί στην εταιρεία σήμερα.

Βέβαια, έχουμε το εξής προνόμιο. Όσοι αναβαθμίζονται δεν πληρώνονται, δεν παίρνουν αυξήσεις μισθών. Όπως και για τους μισθούς έχω να πω ότι μπορεί να υπήρχαν στελέχη παλιά που έπαιρναν 7.000 €, 8.000 € και 9.000 €, αλλά σήμερα το «ταβάνι» είναι τα 5.000 €. Οι εργαζόμενοι δε παίρνουν χρήματα κι εμείς δεν ερχόμαστε να βάλουμε εδώ στο τραπέζι ποιος παίρνει τα πιο πολλά και ποιος τα πιο λίγα, εδώ ήρθαμε να βρούμε κάποια λύση για την εταιρεία, αλλά απ' ό,τι βλέπω έχουμε σταθεί κι έχουμε επικεντρωθεί σε κομμάτια τέτοια που δεν δίνουν λύση.

Επειδή δεν θα ξαναμιλήσω, έχω να πω το εξής. Εμείς σαν εργαζόμενοι μπορούμε να μπούμε σε ένα τραπέζι διαπραγματεύσεων που να διατηρεί τις θέσεις εργασίας, να καλύπτει τα οργανικά κενά, να καταργεί το δουλεμπόριο στη ΛΑΡΚΟ και να λέει όχι στην ιδιωτικοποίηση της εταιρείας.

Εκεί μπορούμε να καθίσουμε και να συζητήσουμε το οτιδήποτε υπάρχει. Δεν θα ήθελα να μπω σε προσωπικό επίπεδο με τον Διευθύνοντα Σύμβουλο, αλλά δεν συγκράτησα τη λέξη την οποία είπε, σε κάτι στο οποίο απάντησα για τον σύμβουλο του ή οτιδήποτε άλλο. Μπορείτε να μου πείτε κ. Ξενίδη τι είπατε;

ΑΝΘΙΜΟΣ ΞΕΝΙΔΗΣ (Διευθύνων Σύμβουλος της «ΛΑΡΚΟ Γ.Μ.Μ. Α.Ε.»): Είπα, είναι κρίμα.

ΑΝΔΡΕΑΣ ΚΟΡΕΝΤΖΕΛΟΣ (Εκπρόσωπος του Σωματείου Εργαζομένων «ΛΑΡΚΟ»): Ωραία, κρίμα λέω και εγώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Ευχαριστώ όλους για την συζήτηση, χαίρομαι που δεν υπάρχει κανείς υπερασπιστής των παλαιών ημερών των Διοικήσεων. Επί Ν.Δ., δεν άκουσα κανέναν, ο κ. Σταϊκούρας, τεκμαίρω ότι κράτησε αποστάσεις και από τις απότομες 132 προαγωγές, σε λιγότερο από 12 μήνες, σε μια εταιρεία 1.000 εργαζομένων, εδώ, άκουσα ότι υπάρχει μια φυσιολογικότητα και κράτησε αποστάσεις ο κ. Σταϊκούρας, υποθέτω και από την από την αύξηση των προσλήψεων, παραμονές των εκλογών του 2015.

Δεν υπονόησα ποτέ ότι ασκείται ρουσφετολογική πολιτική στην εκλογική σας Περιφέρεια, το μόνο που υπονόησα είναι ότι επειδή αυτές οι αποφάσεις συνήθως έχουν την έγκριση του μετόχου, γιατί το Υπουργείο Οικονομικών ως μετόχους ή ως βασικός, δεν κράτησε αποστάσεις από αυτήν την απόφαση, η οποία θα μπορούσε να είχε με κάποιο τρόπο.

ΧΡΗΣΤΟΣ ΣΤΑΪΚΟΥΡΑΣ: *Ομιλεί μη ακουώμενος*.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Το ΤΑΙΠΕΔ τα έχει, αλλά υπάρχει πάντα η διακριτική παρουσία του Υπουργού Οικονομικών και του Υπουργείου Οικονομικών σε τόσο σημαντικές αποφάσεις, σε μια κρίσιμη χρονιά επαναλαμβάνω για την εταιρεία. Τώρα, μας αναλύσατε επίσης δύο - τρία μέτρα, ψηφίσματα τα οποία κάνατε, όπως επιστροφή ειδικού φόρου και τα λοιπά, όπου βελτιώνουν τη ρευστότητα της εταιρίας επαναλαμβάνω, εν μέσω μιας κατάστασης πολύ επιζήμια για τη ρευστότητα και τη κακοδιαχείριση που υπονόησα και τις πολιτικές επιλογές που έγιναν, αλλά δεν μας είπατε όμως κανένα μέτρο για τη βιωσιμότητα της εταιρείας.

Μέτρα δηλαδή που οι προηγούμενες κυβερνήσεις να δημιουργούσαν, ένα πλαίσιο μεσοπρόθεσμης, δεν θα έλεγα μακροπρόθεσμης βιωσιμότητας της εταιρείας και προφανώς αυτή η παράλειψη δεν ήταν τυχαία, ακριβώς επειδή στην προτεραιότητα της Κυβέρνησης και του ΤΑΙΠΕΔ τότε, αυτό το οποίο υπάρχει η συμφωνία από το 2014, το έχω μπροστά μου, συμφωνία δηλαδή του ΤΑΙΠΕΔ, για τριχοτόμηση και ιδιωτικοποίηση, εφόσον λύνονταν ορισμένα νομικά και άλλα προβλήματα. Η Δημοκρατική Συμπαράταξη, θεωρεί ότι η έκανα κάποιο παράπτωμα, επειδή κάνω κριτική στην περίοδο της κυβέρνησης Καραμανλή, δεν ξέρω από πού τεκμαίρεται αυτή η εμμονική σας θέση.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Ακριβώς το αντίθετο.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Ακριβώς το αντίθετο. Για τη χρηματοπιστωτική διάσταση, είναι σοβαρή αυτή η διάσταση, όπως φαντάζεστε και εσείς, διότι ένα μεγάλο μέρος του κόστους που πλήρωσε η χώρα εκείνα τα χρόνια, είναι μεγάλη συζήτηση για τον τρόπο όπου χρησιμοποιήθηκε με το Ελληνικό Δημόσιο, υπό την ευρύτερη έννοια, τη χρηματοπιστωτική φούσκα της περιόδου. Σας θυμίζω τα δομημένα ομόλογα και δεκάδες άλλα θέματα, τα οποία, από ό,τι φαίνεται και στην περίπτωση της ΛΑΡΚΟ λειτουργήσαν μάλλον επιζήμια για την εταιρεία αυτή. Ήταν η μόνη μου αναφορά σε αυτό.

Για τον κ. Γεωργιάδη, θα προσέθετα ό,τι εγώ απάντησα στην ερώτησή του εγγράφως και εξεπλάγην από αυτήν την κριτική, διότι φαντάζομαι πως είμαι από τους Υπουργούς που δεν απουσιάζουν ποτέ από τις Παρασκευές, δεν έχω ποτέ εκκρεμότητες με ερωτήσεις και ή εγγράφως ή κάθε Παρασκευή είμαι στην Βουλή, γι' αυτό παραξενεύτηκα. Καθυστέρησε λίγο, αυτό το αναγνωρίζω, αλλά η έγγραφη απάντηση υπάρχει. Νομίζω ότι απαντήθηκαν τα περισσότερα ερωτήματα από την Διοίκηση, εμείς περιμένουμε στο διά ταύτα και νομίζω αρκετά σαφής και εφόσον το βασικό ερώτημα τέθηκε από τη Δημοκρατική Συμπαράταξη, νομίζω ότι δεν απέχουμε πολύ.

Η κεντρική ιδέα είναι σαφής. Εμείς θα προχωρήσουμε στο μεγαλύτερο δυνατό βαθμό να έχουμε τις οριστικές αποφάσεις για τη βιωσιμότητα της εταιρείας σε μεσοπρόθεσμο επίπεδο. Έχει γίνει μια στρατηγική μελέτη. Είναι άδικο να λέτε ότι 2,5 χρόνια δεν έγινε. Επιπλέον, ετοιμάζεται και δεύτερη μελέτη για την στρατηγική προοπτική της εταιρείας.

Επίσης, η δέσμευση της Κυβέρνησης είναι για μεταφορά στο υπερταμείο. Ποιων στοιχείων κύριε Σταϊκούρα; Καταρχάς, πρέπει να ξεκαθαριστούν οριστικά τα στοιχεία, τα οποία έχει υπό την ιδιοκτησία της η εταιρεία. Δηλαδή, τα στοιχεία εκείνα που δεν έχει υπό την ιδιοκτησία της η εταιρεία πριν οριστικοποιηθούν οι αποφάσεις. Η υπόμνηση που κάνατε, λοιπόν, αναφέρεται, υποθέτω, στα βεβαιωμένα στοιχεία και όχι στα αβέβαια στοιχεία. Αυτό δεν αποτρέπεται ανάλογα με το σχέδιο αναδιάρθρωσης της εταιρείας και οποιασδήποτε προοπτικής θεωρηθεί ωφέλιμη για τη μεσοπρόθεσμη λειτουργία της εταιρείας. Άρα, είναι ανοιχτό το σχέδιο. Η κεντρική ιδέα παραμένει. Εμείς, θέλουμε ένα μακροχρόνιο σχέδιο. Θα μεταφερθεί στο υπερταμείο. Είναι ρητή η δέσμευση της Κυβέρνησης.

Ταυτόχρονα, θα προσπαθήσουμε να αξιοποιήσουμε, πλέον, όλες τις δυνατότητες της εταιρείας, εφόσον επιλύσουμε τα δύο μεγάλα εμπόδια. Ακόμα την απόφαση του ευρωπαϊκού δικαστηρίου και το ιδιοκτησιακό προτιθέμεθα να το λύσουμε. Ο διάλογος είναι ανοιχτός.

Το τελευταίο θέμα αφορά στη βραχυχρόνια διαχείριση των προβλημάτων. Η βραχυχρόνια διαχείριση των προβλημάτων θα γίνει με αποφάσεις. Ήδη, η διοίκηση παρήγγειλε διάφορα σενάρια, τα οποία διατυπώθηκαν και μπήκαν από τον πρόεδρο. Ο διάλογος είναι ανοιχτός. Θα παρθούν αποφάσεις και για τη βραχυχρόνια διαχείριση και για την μακροχρόνια.

Τέλος, υπενθυμίζω για πολλοστή φορά ότι η διαμάχη και η ιδέα ότι η εταιρεία θα συνεχίσει να επιδοτείται από τη Δ.Ε.Η. Α.Ε. είναι άνευ νοήματος και άνευ αντικειμένου. Υπεγράφη μια στρατηγική συμφωνία με τη Δ.Ε.Η. Α.Ε.. Είναι ανελαστικό το μέρος των δαπανών της εταιρείας. Επίσης, η ιδέα ότι θα αντιμετωπίζουμε τα ταμειακά προβλήματα ρευστότητας που θα τα αντιμετωπίσουμε με διαφορετικό τρόπο και θα τα συγχέουμε με τα δομικά, είναι εκτός τόπου και χρόνου. Η επόμενη ημέρα θα είναι μια ημέρα καλύτερη για τους εργαζόμενους της ΛΑΡΚΟ Γ.Μ.Μ. Α.Ε. και για την προοπτική αυτής της εταιρείας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σταϊκούρας για μια παρέμβαση.

ΧΡΗΣΤΟΣ ΣΤΑΪΚΟΥΡΑΣ: Θέλω μια διευκρινιστική ερώτηση να κάνω. Άκουσα από τη διοίκηση, και το έχουμε επαναλάβει κατά το παρελθόν, ότι υπάρχει μια στρατηγική μελέτη. Το επιβεβαιώσατε, κύριε Υπουργέ. Στη στρατηγική μελέτη που υπάρχει έχετε προβλέψει ότι σύμφωνα με τη συμφωνία της Κυβέρνησης, το περιουσιακό στοιχείο που λέγεται εργοστάσιο μεταφέρεται στο υπερταμείο; Το εργοστάσιό είναι σαφές. Το αναφέρει. Επίσης, αναφέρει και για «mining full», δηλαδή για τα καλά ορυχεία. Άρα, η πρότασή σας στη στρατηγική μελέτη ποια ορυχεία μεταφέρει στο υπερταμείο; Γιατί πρέπει να υπάρχει μια συνέπεια μεταξύ διοίκησης και Κυβέρνησης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Σε δύο μήνες θα ολοκληρωθεί η τρέχουσα μελέτη που μόλις αναφέρθηκε.

ΧΡΗΣΤΟΣ ΣΤΑΪΚΟΥΡΑΣ: Άρα, κύριε Υπουργέ, αυτό όλο θα είναι βάσει της γ΄ αξιολόγησης; Γιατί είναι στα περιουσιακά στοιχεία που θα μεταφερθούν με βάση την γ΄ αξιολόγηση.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Καταρχάς, έχει κάποιο χρονικό διάστημα. Το ξέρετε αυτό.

ΧΡΗΣΤΟΣ ΣΤΑΪΚΟΥΡΑΣ: Το Σεπτέμβριο.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Ναι. Ένα το κρατούμενο.

ΧΡΗΣΤΟΣ ΣΤΑΪΚΟΥΡΑΣ: Άρα, μέχρι το Σεπτέμβριο θα γίνει αυτή η μεταφορά.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Ναι. Δεύτερον, η ΛΑΡΚΟ Γ.Μ.Μ. Α.Ε. έχει παραγγείλει την αντίστοιχη μελέτη που όφειλε να κάνει για να μπορούμε το Σεπτέμβριο - Οκτώβριο να είμαστε έτοιμοι.

ΧΡΗΣΤΟΣ ΣΤΑΪΚΟΥΡΑΣ: Σε ευθυγράμμιση με αυτό που λέτε εσείς;

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Ακριβώς.

ΧΡΗΣΤΟΣ ΣΤΑΪΚΟΥΡΑΣ: Άρα, με το εργοστάσιο να μεταφέρεται στο υπερταμείο. Εντάξει, σας ευχαριστώ, αυτό ήθελα να ξέρω.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Άρα, η απάντησή μας είναι συνδυαστική σε αυτό το ερώτημα και είναι ότι αποτελεί πλέον μνημονιακή δέσμευση, είναι μέρος όσων έχουν συμφωνηθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ και τον κ. Υπουργό και τους προσκεκλημένους φορείς για αυτήν τη γόνιμη συζήτηση.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βράντζα Παναγιώτα, Σταμπουλή Αφροδίτη, Δρίτσας Θεόδωρος, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ξυδάκης Νίκος, Κυρίτσης Γιώργος, Συρμαλένιος Νίκος, Δήμας Χρίστος, Κατσαφάδος Κωνσταντίνος, Στύλιος Γεώργιος, Σαχινίδης Ιωάννης, Κεγκέρογλου Βασίλειος, Κωνσταντινόπουλος Οδυσσέας, Κωνσταντόπουλος Δημήτριος και Στεργίου Κώστας.

Τέλος και περί ώρα 13.15΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**